qundao/data-zh-poetry huggingface dataset:
多景樓
作者：張栻
朝代：宋

疇昔南徐地，登臨北固樓。
平原迷故國，滄海接江流。
木落煙莎晚，城孤鼓角秋。
寄言鷗鷺侶，吾已具扁舟。
夜得嶽後庵僧家園新茶甚不多輒分數椀奉伯承
作者：張栻
朝代：宋

小園茶樹數十許，走寄萌芽初得嘗。
雖無山頂煙嵐潤，亦有靈泉一派香。
夢乘大舸卧泛江湖波濤甚壯醒乃悟其爲雨因成小詩
作者：張栻
朝代：宋

平生得意白鷗外，歲晚歸心鴻鴈俱。
蕉葉雨聲喧曉枕，夢成風楫泛江湖。
大雲巖
作者：張栻
朝代：宋

平地起突兀，頹然若負龜。
初疑斤斧鑿，安得此巧奇。
乃知化工巧，精意運神機。
巖深翠長滴，沖沖閲四時。
子遠使君出守廣漢始獲傾蓋諸官賦詩贈別某廣漢人也故末章及之
作者：張栻
朝代：宋

半生落南州，分與岷峨疎。
朅來荆江上，所忻近鄉閭。
吾鄉多雋豪，雜遝來舟車。
時從說情話，頗覺中懷舒。
中間識胡公，粹美真璠璵。
心遠氣自靜，語簡意有餘。
向來有推轂，入校中祕書。
名場萬夫立，人亟我則徐。
拳拳抱忠愛，百慮纔一攄。
白雲已在望，思親惜居諸。
乞州枌榆邊，政以便版輿。
同舍挽不住，清風挾歸裾。
觀君進退間，此豈爲名譽。
春帆肯小駐，論交良慰予。
愛君秉質高，且復富蓄儲。
任重則道遠，願言勿踟躕。
吾州得賢牧，父老想樂胥。
我亦有一廛，徑思歸荷鋤。
安國晚酌葵軒分韻得成字
作者：張栻
朝代：宋

桐花三月寒，風雨滿江城。
使君晚被酒，千騎過友生。
名談宿霧捲，逸氣孤雲橫。
揮斥看墨妙，笑語皆詩成。
人物有如此，爾輩頼主盟。
更呼南鄰客，共此樽酒傾。
愛我庭下竹，頭角方崢嶸。
永懷冰雪姿，寧復世俗情。
新篇一湔祓，凡木不足程。
願言謹封殖，歲晚長敷榮。
安國置酒敬簡堂分韻得柳暗六春字·其一
作者：張栻
朝代：宋

桴鼓息荒村，襏襫盛南畝。
永日省文書，呼客共樽酒。
主人出塵姿，宛是靈和柳。
行歸帝所遊，此地豈淹久。
安國置酒敬簡堂分韻得柳暗六春字·其三
作者：張栻
朝代：宋

公憎孔壬面，怪石乃寓目。
夜堂發深藏，林立驚滿屋。
我亦苦嗜此，一見下風伏。
何當載而歸，妙策三十六。
安國置酒敬簡堂分韻得柳暗六春字·其二
作者：張栻
朝代：宋

公卧百尺樓，餘子可下瞰。
我每奉談麈，汲古得深探。
身外皆爲餘，此道要無憾。
從渠梅雨天，陰晴遞明暗。
安國置酒敬簡堂分韻得柳暗六春字·其四
作者：張栻
朝代：宋

堂下列絲竹，堂上娛佳賓。
相看夜未艾，樂此笑語真。
風流今屬公，我輩但逡巡。
文章千古意，翰墨四時春。
定叟弟生朝遣詩爲壽
作者：張栻
朝代：宋

我昔在嚴城，惟子桂林思。
舊游復更踐，相望仍今茲。
行止不可期，會合何參差。
況乃近重九，清杯憶同持。
想子撫初度，難忘蓼莪詩。
而我獨東向，慇懃頌期頤。
祝子以愛身，永佩過庭規。
勉子事遠業，昔賢以爲師。
安車按節度，中道行逶迤。
他年老兄弟，鶴髮仍龐眉。
歲晚話平生，期以無媿辭。
及此良未易，兢兢願同之。
定叟弟生辰
作者：張栻
朝代：宋

清秋記弧矢，舉酒頌年長。
別去今踰歲，情親祇對床。
韋編閑玩味，幕府小徜徉。
刮目它時看，光暉映棣棠。
定叟弟頻寄黄蘗仰山新芽嘗口占小詩適災患亡聊久不得遣寄今日方能寫此·其一
作者：張栻
朝代：宋

瘴雨昏昏梅子黄，午窗歸夢一繩床。
江南雲腴忽到眼，中有吾家棠棣香。
定叟弟頻寄黄蘗仰山新芽嘗口占小詩適災患亡聊久不得遣寄今日方能寫此·其二
作者：張栻
朝代：宋

集雲峯頂風霜飽，黄蘗洲前水石清。
不入貢包供玉食，祇應山澤擅高名。
宿方廣寺
作者：張栻
朝代：宋

俗塵元迥隔，景物自天成。
山近四圍碧，泉鳴永夜清。
月華侵戶冷，秋氣與雲橫。
曉起尋歸路，題詩寄此情。
寄侯彥周
作者：張栻
朝代：宋

塞鴈仍南去，慇懃問耒陽。
催科應獨拙，理髮詎能長。
邑古絃歌地，年豐魚稻鄉。
婆娑還得不，三徑未云荒。
寄宇文邛州
作者：張栻
朝代：宋

寄語臨邛守，相望萬里情。
有來詩句好，足驗教條清。
好古從時訕，爲邦已政成。
無尋子虛賦，忠厚詔諸生。
寄曾節夫
作者：張栻
朝代：宋

曾子別經月，相思如幾秋。
不應行役歎，却爲賈胡留。
雨後湖光滿，梅邊春意浮。
須君細商略，晴日共茶甌。
寄趙漕
作者：張栻
朝代：宋

想得昭潭上，兒童夾道迎。
皇華今日使，竹馬舊時情。
梅蕊冬前拆，山光雨後清。
使君桃李客，當爲駐車旌。
寄題周功父溪園三詠·嫣然亭
作者：張栻
朝代：宋

聞說亭花好，居然似蜀鄉。
色深姿不俗，香淡意能長。
高燭留深夜，輕陰護晚芳。
何心較桃李，只擬答春光。
寄題周功父溪園三詠·溪亭
作者：張栻
朝代：宋

未識主人面，先爲溪上吟。
澄潭依近岸，絕壁聳遥林。
領略襟期遠，登臨歲律深。
想當軒冕外，三歎有餘音。
寄題周功父溪園三詠·雪亭
作者：張栻
朝代：宋

溪園平廣處，雅稱雪中游。
疎密看千變，高低共一丘。
寒知松節勁，靜覺竹聲幽。
還有故人否，當能著小舟。
寄題建安公梅山堂
作者：張栻
朝代：宋

梅公山色近庭除，勝日供公几杖餘。
千古謾傳棲迹地，當年誰憶愛君書。
丹心炯炯元無間，白髮星星不用鉏。
待得斯民俱奠枕，歸來端亦愛吾廬。
寒食前三日野步烏龍山中石上往往多新芽手擷盈匊酌玉泉煮之芳甘特甚有懷伯承兄賦此以寄
作者：張栻
朝代：宋

披雲得新腴，煮泉聽松風。
香永味自真，不與餘品同。
悠然泊莫留，歸來隠疎鐘。
念昔湘濱游，年年擷芳叢。
遲日照高嶺，新雷驚蟄龍。
落磑快先啜，鼓腹欣策功。
夜燈紫筠窗，香生編簡中。
誰與共此樂，臭味有鄰翁。
朅來七里城，日月轉飛蓬。
山川豈不好，予憂日忡忡。
酌此差自慰，思君復無窮。
小園荼䕷盛開伯承以詩見督置酒于此爲增不敏之歎
作者：張栻
朝代：宋

留連紅紫計無從，晚惜芬芳萬卉空。
枕上幾回清夢斷，風前政可碧紗籠。
春隨夜雨但三歎，韻入香醪尚一中。
長有花開消息在，不應鳴鼓便相攻。
展省龍塘有作
作者：張栻
朝代：宋

十年衡山陰，驅馬幾往還。
山色如故人，牧豎隨馬鞍。
俯伏長松下，清晨涕汍瀾。
念昔初拱把，茲焉影團欒。
白雲歸何時，日月如轉環。
矯首祝融峯，依前倚高寒。
於焉百感集，欲去良獨難。
崖邊積雪取食清甚賦此
作者：張栻
朝代：宋

陰崖積雪射寒光，入齒清甘得味嘗。
應是山神知客意，故將瓊液沃詩腸。
嶺南荔枝不可寄遠龍眼新熟輒以五百顆奉晦叔或可與伯逢共一酌也·其一
作者：張栻
朝代：宋

荔子如今尚典刑，秋林圓實著嘉名。
雖無赬玉南風面，却耐筠籠千里行。
嶺南荔枝不可寄遠龍眼新熟輒以五百顆奉晦叔或可與伯逢共一酌也·其二
作者：張栻
朝代：宋

手自封題寄故人，聊將風味赴詩唇。
千年尚憶唐羌疏，不汙華清驛騎塵。
嶽後步月
作者：張栻
朝代：宋

衡嶽山邊霜夜月，青松影裏看嬋娟。
正須我輩爲領略，寒入衣襟未得眠。
帳幹周君桂林相從之舊己亥莫春出嶺迂道相過臨別求予言姑賦此
作者：張栻
朝代：宋

江北逢新雨，湘南憶舊遊。
能來慰岑寂，恨不小遲留。
日月徒催老，巧名浪自愁。
惟應編簡樂，在己可深求。
平時兄弟間十三章章四句送定叟弟之官桂林·其一
作者：張栻
朝代：宋

平時兄弟間，未省別離味。
別時已不堪，別後何由慰。
平時兄弟間十三章章四句送定叟弟之官桂林·其一〇
作者：張栻
朝代：宋

嶺海坐清靜，府公金玉姿。
幕府省文書，簡編可委蛇。
平時兄弟間十三章章四句送定叟弟之官桂林·其一一
作者：張栻
朝代：宋

十步有茂草，會府宜多賢。
親仁古所貴，更誦伐木篇。
平時兄弟間十三章章四句送定叟弟之官桂林·其一三
作者：張栻
朝代：宋

子行日以遠，我思日以長。
政或少閒暇，書來不可忘。
平時兄弟間十三章章四句送定叟弟之官桂林·其一二
作者：張栻
朝代：宋

聞之元城公，南州宜止酒。
止酒縱未能，少飲還得不。
平時兄弟間十三章章四句送定叟弟之官桂林·其七
作者：張栻
朝代：宋

事業無欲速，燕逸不可求。
速成適多害，求逸翻百憂。
平時兄弟間十三章章四句送定叟弟之官桂林·其三
作者：張栻
朝代：宋

逮此閑暇日，頼有先世書。
與子共紬繹，舍去情何如。
平時兄弟間十三章章四句送定叟弟之官桂林·其九
作者：張栻
朝代：宋

歲晚豈不念，風雨漂摇之。
但當護木根，紛紜爾何爲。
平時兄弟間十三章章四句送定叟弟之官桂林·其二
作者：張栻
朝代：宋

庭萱既荒蕪，綵綬委塵土。
子嘆予咨嗟，寒窗夜風雨。
平時兄弟間十三章章四句送定叟弟之官桂林·其五
作者：張栻
朝代：宋

何以嗣先烈，匪論達與窮。
永惟正大體，不遠日用中。
平時兄弟間十三章章四句送定叟弟之官桂林·其八
作者：張栻
朝代：宋

南山有佳木，柯葉正敷榮。
願圖歲晚功，大用寧小成。
平時兄弟間十三章章四句送定叟弟之官桂林·其六
作者：張栻
朝代：宋

履度如履冰，猶恐有不及。
毫釐儻不念，放去如决拾。
平時兄弟間十三章章四句送定叟弟之官桂林·其四
作者：張栻
朝代：宋

嗚呼忠獻公，典則垂後裔。
遺言故在耳，夕惕當自厲。
平父求筍炙既并以法授之乃用往歲張安國詩韻爲謝輒復和答
作者：張栻
朝代：宋

知君友竹君，寧使食無肉。
更哦脯笋詩，句妙騷可僕。
南公鮭菜傖父齏，嗜好自爾元非癡。
君但將從力噉此，大勝折腰鄉里兒。
庚申過青草湖
作者：張栻
朝代：宋

已越重湖險，張帆勝順流。
亂雲藏野寺，橫網閙漁舟。
物色湖南好，風霜歲晚謀。
未知荒歉後，得似向來不。
廉州何使君挽詩二首·其一
作者：張栻
朝代：宋

橘井登賢籍，槐宮并俊游。
姓名題鴈塔，文字上瀛洲。
青簡窮千載，朱轓但一州。
有懷終未試，眼看落山丘。
廉州何使君挽詩二首·其二
作者：張栻
朝代：宋

憶昔湟江上，相逢意便傾。
胸中元浩蕩，筆下更縱橫。
士伏徐公德，人言景倩清。
定應鄉里敬，枌社祭先生。
廖憲送牡丹用海棠韻復走筆戲和之·其一
作者：張栻
朝代：宋

綠葉滿園風雨餘，君家花事嶺中無。
眼明見此復三歎，京洛名園憶上腴。
廖憲送牡丹用海棠韻復走筆戲和之·其二
作者：張栻
朝代：宋

報答春光須著語，年來老我不能奇。
風前娟好有餘態，未必此花如此詩。
廣漢黄仲秉即轉運使治之東作亭扁以楚翠蓋取杜陵所謂楚岫千峰翠者屬客賦詩
作者：張栻
朝代：宋

維衡屹南荒，作鎮自開闢。
蟠根結地厚，面勢倚空碧。
陂陀數州境，高下相接迹。
麓山乃其趾，神秀固未極。
定王十里城，處處見山色。
知誰長在眼，嗟此塵中客。
觀風君獨暇，延納到几席。
得句恍忘言，寄興渺今昔。
自君之東來，民瘼極探索。
仁言徹九關，寧懼虎豹厄。
諏詢遍南畝，民肥吾則瘠。
築亭一舒嘯，逮此百憂隙。
看山儻不愧，隠几亦聊適。
寄語後來者，此意當無斁。
廬山有勝處曰卧龍南康朱使君始築茅繪諸葛武侯像於其中以書屬予賦詩寄題此篇
作者：張栻
朝代：宋

廬山仙靈宅，佳處固非一。
頗聞卧龍勝，幽深諒難匹。
懸瀑瀉琮琤，石壁兩崒嵂。
草木被光輝，波瀾動回沒。
今年朱使君，下馬恍若失。
徘徊領妙趣，指點築茅室。
爲愛卧龍名，英姿慨超軼。
於焉儼繪事，長風起蕭瑟。
髣髴梁父吟，尚想翁抱膝。
慘澹風雲會，飄忽日月疾。
獨存經世心，千載詎可汩。
褰裳欲從之，雲濤渺寒日。
廬陵李直卿以復名其齋求予詩久未暇也今日雪霽登樓偶得此遂書以贈顧惟聖門精微綱領豈淺陋所能發祇增三歎·其一
作者：張栻
朝代：宋

李侯索我復齋詩，此理難明信者稀。
要識聖賢端的意，須於動處見天機。
廬陵李直卿以復名其齋求予詩久未暇也今日雪霽登樓偶得此遂書以贈顧惟聖門精微綱領豈淺陋所能發祇增三歎·其二
作者：張栻
朝代：宋

萬化根原天地心，幾人於此費追尋。
端倪不遠君看取，妙用何曾間古今。
張子囦携二子西歸求予詩爲賦此以致鄉黨之義
作者：張栻
朝代：宋

窮冬泝荆江，風急波濤怒。
張君一葉舟，追逐任掀舞。
時從古岸邊，頗得班荆語。
君家岷山下，須眉挾風雨。
萬里垂橐歸，問君自何苦。
兩兒纔過膝，秀色隠眉宇。
昨者試省中，旁觀正如堵。
誦書聲琅琅，亦復記訓詁。
呼前與酬答，進止良應矩。
我爲三咨嗟，每見必摩拊。
祝君須愛惜，事業貴有序。
美質在陶冶，如器無苦窳。
道遠方愁予，速成戒自古。
可使利欲風，居然熏肺腑。
良心人所同，愛敬發端緒。
岷江本一勺，東流貫吳楚。
但當養其源，日進自莫禦。
君歸閉門思，予言或可取。
張子真楊政光吳德夫追路湘源賦此以別
作者：張栻
朝代：宋

驅車出嚴關，觸熱歸路長。
一雨羣物蘇，吾行亦清凉。
灕水自南去，湘流正洋洋。
眷言二三友，跋馬勤送將。
蕭然短長亭，每語夜未央。
張子名家駒，千里方騰驤。
楊郎嶺中彥，而能歛鋒鋩。
延陵舊所熟，氣味固難忘。
向來幕府遊，三秀麗齋房。
居然出別語，分袂楚粵鄉。
人生會有別，勿悲參與商。
獨有贈言意，臨岐更平章。
風俗易移人，宦途劇羊腸。
千鈞有不守，决去飛鳥翔。
要當勉自持，詩書作金湯。
他年相會處，刮目看增光。
爲謝桂父老，無澤留一方。
惟餘石間字，時與洗苔蒼。
張安國約同賦仇氏㔶甕酒
作者：張栻
朝代：宋

人間炎熱不可耐，君家甕頭春未央。
想當醉倒卧永日，夢遶清淮歸故鄉。
後生那得識此酒，從君乞方還肯否。
徽州作賦爲欷歔，荆州詩來端起予。
彪德美來會于泉有詩因次韻
作者：張栻
朝代：宋

君卧衡山北，我行湘水濱。
相逢還莫逆，清絕兩無塵。
勝集追前日，輕陰近小春。
濯纓聊復爾，舉首謝簪紳。
從呂揚州覓芍藥栽
作者：張栻
朝代：宋

揚州風物故依然，夢想他時楚水邊。
乞與靈根歸自種，梢頭繭栗看新年。
從鄭少嘉求貢綱餘茶·其一
作者：張栻
朝代：宋

貢包餘璧小盤龍，獨占人間第一功。
乞與清風行萬里，爲君一洗瘴雲空。
從鄭少嘉求貢綱餘茶·其二
作者：張栻
朝代：宋

茗事蕭疎五嶺中，修仁但可愈頭風。
春前龍焙令人憶，知與故人風味同。
憩清風峽
作者：張栻
朝代：宋

扶疎古木矗危梯，開始知經幾攝提。
還有石橋容客坐，仰看蘭若與雲齊。
風生陰壑方鳴籟，日烈塵寰正望霓。
從此上山君努力，瘦藤今日得同携。
戶曹廬陵胡君引年求謝事予視其精力未衰留之踰半載乃今告去不復可挽爲詩送別澹庵君之叔父也
作者：張栻
朝代：宋

出守嗟何晚，懷歸已倦游。
細看渾矍鑠，可是畏伊優。
幕下傾三語，山中賦四愁。
平生大小阮，來往足風流。
所思亭海棠初開折贈兩使者將以小詩·其一
作者：張栻
朝代：宋

未須比擬紅深淺，更莫平章香有無。
過雨夕陽樓上看，千花容有此膚腴。
所思亭海棠初開折贈兩使者將以小詩·其二
作者：張栻
朝代：宋

東風著物本無私，紅入花梢特地奇。
想得霜臺春思滿，一枝聊遣博新詩。
故太子詹事王公挽詩二首·其一
作者：張栻
朝代：宋

大節元無玷，中心本不欺。
排姦力扛鼎，憂國鬢成絲。
方喜三旌召，俄興一鑑悲。
西風吹淚眼，夫豈哭吾私。
故太子詹事王公挽詩二首·其二
作者：張栻
朝代：宋

睿主龍飛日，如公舊學臣。
忠言關國計，清節映廷紳。
歲月身多外，江湖澤在民。
當年遺直歎，千古更如新。
故觀文建安劉公挽詩四首·其一
作者：張栻
朝代：宋

憶昨登廊廟，忠言達帝聰。
所思惟盡瘁，敢復計成功。
半世江湖上，千憂寤寐中。
汗青誰秉筆，請考衆言公。
故觀文建安劉公挽詩四首·其三
作者：張栻
朝代：宋

平日多奇節，中間似富公。
天從廬墓請，人說救荒功。
辛苦培邦本，雍容遏亂鋒。
文傳遺奏切，更過子囊忠。
故觀文建安劉公挽詩四首·其二
作者：張栻
朝代：宋

國恥臣當死，公家二世心。
忍看垂絕筆，誰續斷絃音。
精爽今如在，衣冠恨更深。
却嗟蜍與志，處世漫侵尋。
故觀文建安劉公挽詩四首·其四
作者：張栻
朝代：宋

曾是南荆地，他年竹馬迎。
旌旂嚴騎士，弧矢盛民兵。
細考規摹舊，還知節制明。
思公如峴首，同我淚縱橫。
斜川日雪觀所賦
作者：張栻
朝代：宋

行客念故里，勞者思少休。
如何歲華新，尚爾天南游。
涉五遇佳日，品題自名流。
聊復揩病眼，沙邊玩輕鷗。
和風著冠巾，春意動林丘。
緬懷千載人，孤高諒難儔。
亦有一二士，舉酒相勸酬。
未知吾故園，草木如此不。
政拙甘下考，智短空百憂。
賜歸儻蒙幸，舊盟良可求。
新亭
作者：張栻
朝代：宋

風景自今古，斯亭今是非。
絕憐江水去，還有故山圍。
得失同千慮，成虧共一機。
所思惟謝傅，不但勝淮淝。
方廣寺睡覺
作者：張栻
朝代：宋

僧舍孤衾寄此情，莊生夢破曉鐘聲。
浮漚蹤跡原無定，惆悵西風一夜清。
方廣聖燈
作者：張栻
朝代：宋

陰壑傳聞炯夜燈，幾人高閤費追尋。
山間光景祇常事，堪笑塵寰萬種心。
方廣道中半嶺少憩
作者：張栻
朝代：宋

半嶺籃輿小駐肩，眼中已覺渺雲煙。
山頭更盡無窮境，非是人間別有天。
早秋湖亭
作者：張栻
朝代：宋

澤國今年秋氣蚤，湖亭清晚獨裴徊。
翩翻荷蓋隨風舞，蕭瑟松聲带雨來。
靜處豈云身計得，吟邊但覺歲華催。
悠悠遠思憑誰寫，多病新來罷酒杯。
春日西興道中·其一
作者：張栻
朝代：宋

短短菰蒲綠未齊，河洲水暖鴈行低。
歸時須趁春光淺，待得春深意却迷。
春日西興道中·其三
作者：張栻
朝代：宋

岸容山意兩溶溶，便是東皇第一功。
春色平鋪人不見，却將醉眼認繁紅。
春日西興道中·其二
作者：張栻
朝代：宋

江梅已過杏花初，尚怯餘寒著萼疎。
待得重來幾枝在，半隨蝶翅半蜂鬚。
春日西興道中·其五
作者：張栻
朝代：宋

簷鐸無聲鳥語稀，徑深鐘梵出花遲。
日長徧遶溪南寺，未信東風屬酒旗。
春日西興道中·其四
作者：張栻
朝代：宋

一川曉色鷺分去，兩岸烟花鶑带來。
徑欲卜居從釣叟，綠楊缺處竹門開。
昨日與周伯壽別終夕雨小詩追路
作者：張栻
朝代：宋

夜雨虛簷響徹明，地蒸衣潤欲生雲。
想君渚路頻回首，我亦書窗倍憶君。
昨過漕臺庭前荼䕷盛開已而詹體仁海棠和章及此因用前韻賦兩章·其一
作者：張栻
朝代：宋

玉立春深雪不如，生香透骨雪應無。
莫遣飄零雜塵土，芬芳留入碧琳腴。
昨過漕臺庭前荼䕷盛開已而詹體仁海棠和章及此因用前韻賦兩章·其二
作者：張栻
朝代：宋

紛紛花片逐風飛，綠幄藏春自一奇。
不入時人紅紫眼，却須我輩與題詩。
是日二使者出游晚凉有作
作者：張栻
朝代：宋

疎風細雨隨華節，西浦東山總勝游。
拙守亦忻凉意好，挑燈清坐讀春秋。
時爲桂林之役前一日刑部劉公置酒相餞曾節夫預焉既而劉公用陶靖節斜川詩韻見貽亦復同賦以謝
作者：張栻
朝代：宋

通籍念無補，先廬獲歸休。
所忻三載間，暇日從公遊。
城中十畝園，頗復依清流。
渺渺送歸鴈，翩翩下輕鷗。
駕言欲南騖，踟躕眷林丘。
況且遠晤言，公唱孰與酬。
祖席近佳日，呼客仍我儔。
相與千載思，誰復念此不。
新詩更紆餘，用以寬離憂。
它年南阜約，剝啄時相求。
晚春
作者：張栻
朝代：宋

捲地狂風殿晚春，落花蓋水欲成雲。
向人不改舊時面，只有蒼官無此君。
晚晴
作者：張栻
朝代：宋

昨日陰雲滿太空，眼前不見祝融峯。
晚來風卷都無迹，突兀還爲紫翠重。
晚望
作者：張栻
朝代：宋

獨上荒亭數過帆，橫林疎處見蒼灣。
固知不入豪華眼，送與鳬鷗自在看。
晚過吳伯承留飲
作者：張栻
朝代：宋

推門野路竹毿毿，落日天寒相對談。
可是主人風韻別，自斟白酒擘黄柑。
晨鐘動雷池望日
作者：張栻
朝代：宋

浮氣列下陳，天凈澄秋容。
朝暾何處升，彷彿認微紅。
須臾眩衆采，閶闔開九重。
金鉦忽湧出，晃蕩浮雙瞳。
乾坤豁呈露，羣物光芒中。
誰知雷池景，乃與日觀同。
徒傾葵藿心，再拜御曉風。
書妙應庵壁
作者：張栻
朝代：宋

窗前新竹凈娟娟，借我風凉一榻眠。
試問莊周說鵬鷃，何如洙泗舉魚鳶。
曾節夫罷官歸旴江以小詩寄別
作者：張栻
朝代：宋

俗隘寧爲異，言深敢自欺。
如何幕中辯，翻作暗投疑。
行李秋將半，家園菊正滋。
反躬端得味，當復有餘師。
有懷安國
作者：張栻
朝代：宋

若人別去已經秋，却見山間翰墨留。
獨對西風揩望眼，試從雲際辨荆州。
望廬山
作者：張栻
朝代：宋

却望廬山倚柁樓，半空宿靄未全收。
蒼然五老獨獻狀，似欲勸人求一遊。
望後一日與客自水鄉登湘南月色佳甚翌日用鄉字韻簡游誠之
作者：張栻
朝代：宋

一雨五日餘，南州三伏凉。
喚客近方沼，笑譚引杯長。
相將復登樓，月色在屋梁。
念我懷百憂，忽忽髮變蒼。
及此少自舒，觴詠未可忘。
孤光凜下照，景妙無留藏。
沙邊數白鷺，欲下仍翔徉。
羣動亦自得，如我四體康。
平生子游子，虛白生吉祥。
官舍并樓居，登臨筋力强。
未可效王粲，居然思故鄉。
李仁父寄茯苓酥賦長句謝之
作者：張栻
朝代：宋

岷峩山中千歲松，枝虬幹直摩青空。
雪霜剝落中不槁，膏液下與靈泉通。
龜跧鳬伏自磊砢，金堅玉潔仍豐融。
篝明夜取喜得雋，煮鼎朝聽如吟風。
杵成坐上看飛雪，更和酪乳收全功。
當知至味本無味，子若服之壽莫窮。
巽巖脊梁硬如鐵，冠峩切雲佩明月。
百好都隨春夢空，大藥獨傳鴻寶訣。
中霄咀嚼不摇頭，玉池生肥嚥不徹。
憐我百慮形蚤衰，裹贈扶持意何切。
丹砂著根謾爾傳，脂澤釀黍計已拙。
由來妙道初不煩，此法莫從兒輩說。
徑思舉袂揖浮丘，下視塵世真一吷。
朱顔留得亦何爲，追逐同堅歲寒節。
李仁甫用東坡寄王定國韻賦新羅參見貽亦復繼作
作者：張栻
朝代：宋

三韓接蓬萊，祥雲護山頂。
涵濡雨露春，吞納日月景。
美蔭背幽壑，靈根發奇穎。
艱難航瀚海，包裹走湖嶺。
仙翁閲世故，未肯遽生癭。
相期汗漫游，歲晚共馳騁。
願持紫團珍，往扣黄庭境。
想翁面敷腴，玉色带金井。
芸芸納歸根，湛此方寸靜。
清規照濁俗，不惑類楊秉。
懸知藥籠中，此物配丹鼎。
從今談天舌，不用更澆茗。
某以四十字送詳刑使君
作者：張栻
朝代：宋

拙守荆江上，無人共往還。
能來慰牢落，話舊幾間關。
冬壑龍蛇蟄，風林虎豹斑。
相期涵養力，且到古人間。
某敬采民言成六韻爲安撫閣老尚書壽伏幸過目·其一
作者：張栻
朝代：宋

里胥不踏桑麻路，桴鼓長閑花柳村。
都在邦君和氣裏，賣刀買犢長兒孫。
某敬采民言成六韻爲安撫閣老尚書壽伏幸過目·其三
作者：張栻
朝代：宋

清坐鈴齋公事稀，春來風日更遲遲。
胸中水鏡渠自避，却笑缿筩徒爾爲。
某敬采民言成六韻爲安撫閣老尚書壽伏幸過目·其二
作者：張栻
朝代：宋

前時勸君出東郊，父老歡呼望羽旄。
甘雨便隨車馬到，眼看霑足徧蓬蒿。
某敬采民言成六韻爲安撫閣老尚書壽伏幸過目·其五
作者：張栻
朝代：宋

公今卧護足從容，豈有扁舟欲便東。
少待政成歸帝所，此邦還在化鈞中。
某敬采民言成六韻爲安撫閣老尚書壽伏幸過目·其六
作者：張栻
朝代：宋

湘民清曉壽邦君，下客慚無句語新。
敢述老農歌誦意，一觴持上太夫人。
某敬采民言成六韻爲安撫閣老尚書壽伏幸過目·其四
作者：張栻
朝代：宋

蜀江東下接襄江，總是當年蔽芾棠。
此地回旋莫嫌窄，且教春色滿三湘。
某辱歸父丈惠貺新詩謹次韻末章爲別
作者：張栻
朝代：宋

淮海相從幾歲年，南州鴈不到西川。
重逢影落煙沙外，却喜身如金石堅。
莫歎武城資莞爾，且看平楚正蒼然。
剸繁自是君餘事，毫髮難逃止水淵。
柳堤
作者：張栻
朝代：宋

前年種垂柳，已復如許長。
長條莫攀折，留待映滄浪。
柳堤·南阜
作者：張栻
朝代：宋

湘水接洞庭，秋山見遥碧。
南阜時一登，搔首意無斁。
柳堤·月榭
作者：張栻
朝代：宋

危闌明倒影，面面湧金波。
何處無佳月，惟應此地多。
柳堤·梅堤
作者：張栻
朝代：宋

亭亭堤上梅，歷歷波間影。
歲晚憶夫君，寂寞煙渚靜。
柳堤·濯清亭
作者：張栻
朝代：宋

芙蓉豈不好，濯濯清漣漪。
采之不盈把，怊悵暮忘饑。
柳堤·琮琤谷
作者：張栻
朝代：宋

幽谷竹成陰，懸流著石清。
不妨風月夕，來此聽琮琤。
柳堤·聽雨舫
作者：張栻
朝代：宋

風吹渡頭雨，摵摵蓬上聲。
欣然會心處，端復與誰評。
柳堤·西嶼
作者：張栻
朝代：宋

繫舟西岸邊，幅巾自來去。
島嶼花木深，蟬鳴不知處。
柳堤·采菱舟
作者：張栻
朝代：宋

散策下亭阿，水清魚可數。
却上采菱舟，乘風過南浦。
次趙漕贈王昭州韻
作者：張栻
朝代：宋

煌煌金節按江城，驛路梅花正小春。
聞說爭迎來滿道，定將何術慰斯民。
憩棠異日誇南國，懷橘歸時拜壽親。
流澤會看均一路，要令治象復熙淳。
次陳擇之遊湖韻
作者：張栻
朝代：宋

落日遊鱼上，青林白鳥過。
稻香來隔岸，巖影占清波。
招隠何年賦，尋幽此地多。
晚凉容縱棹，聽我采菱歌。
次韓機幕韻
作者：張栻
朝代：宋

韓杜有佳句，炯炯如辰星。
自昔此邦勝，中土亦飫聽。
奇觀今愈多，洞戶長不扃。
秀色真可餐，腴澤到畦丁。
寒巖度輕舫，瘦嶺著危亭。
固已小鴈蕩，寧復談錦屏。
自我來擁麾，每思御風泠。
如何半載間，足迹才一經。
居然俯仰中，便覺塵慮冥。
舊刻暗蒼蘚，往事過奔霆。
頗聞煙霞外，往往接神靈。
向來羽衣士，吐內誇奇齡。
終焉亦歸盡，難留鬢毛青。
塞鴈度霄漢，沙鷗飛遠汀。
大哉天壤間，逍遥各隨形。
人生亦何有，泛若水上萍。
勿作分外念，但勉明德馨。
乘時各努力，日馭不我停。
夢回故園好，蘭菊羅中庭。
從知靖節醉，遠勝次公醒。
次韻伯承見簡探梅之什且約人日同遊城東
作者：張栻
朝代：宋

江湖漫浪歲年晚，雖有梅花誰寄遠。
城中可人獨吳郎，不惜日力供往返。
東郭枝頭玉雪明，下有清淺溪流橫。
新春好趁花前約，莫待飄零空作惡。
次韻元晦擇之雪中見懷
作者：張栻
朝代：宋

流水浩無息，游雲去不休。
我思在何許，起步三徑幽。
男子四方志，胡爲守一丘。
盍簪未可期，此意空綢繆。
平生子朱子，砥柱屹橫流。
探古獨遐觀，萬象供雙眸。
結友得林子，苦心事窮搜。
看渠清介姿，便可披羊裘。
昔者千里駕，共我風雪遊。
永言清絕景，祇以好語酬。
居然隔年別，却喜翰墨留。
詩來尚記憶，知子不我尤。
講習今難忘，離索古所憂。
但當勉耘耔，歲晚儻可收。
次韻劉樞密·其一
作者：張栻
朝代：宋

朔風漠漠低黄雲，曉看繽紛萬鶴羣。
爲應農祥眉一展，更將餘力付斯文。
次韻劉樞密·其二
作者：張栻
朝代：宋

燕寢凝香意自長，不須乘月據胡床。
新正更喜身强健，和氣都歸柏子觴。
次韻周畏知問訊城東梅塢七首·其一
作者：張栻
朝代：宋

城東幽事如許，一見定勝百聞。
苦雨斜風無柰，斷橋流水餘芬。
次韻周畏知問訊城東梅塢七首·其七
作者：張栻
朝代：宋

短筇遍歷溪山，款段時尋鄰里。
遇酒聊一中之，得句亦偶然耳。
次韻周畏知問訊城東梅塢七首·其三
作者：張栻
朝代：宋

春意新回庭樹，角聲莫起江城。
更著水仙爲伴，真成難弟難兄。
次韻周畏知問訊城東梅塢七首·其二
作者：張栻
朝代：宋

誰知牛鐸黄鐘，寡和陽春白雪。
如君句法飽參，妙處不關言說。
次韻周畏知問訊城東梅塢七首·其五
作者：張栻
朝代：宋

堤上已垂新柳，屋邊尚有殘梅。
雪盡春生湖水，野航竟日悠哉。
次韻周畏知問訊城東梅塢七首·其六
作者：張栻
朝代：宋

人情自爾變遷，此道不渝燥濕。
未妨靜處閑觀，要知二五即十。
次韻周畏知問訊城東梅塢七首·其四
作者：張栻
朝代：宋

可是看花不厭，城南更欲城東。
多謝諸君著語，莫教孤負春風。
次韻德美碧泉感舊之什且約胡廣仲伯逢季丘來會上封
作者：張栻
朝代：宋

相逢傾蓋地，回首歎川上。
士窮不足怪，但喜氣愈王。
凜然歲寒姿，儒林有龍象。
棲遲似隠君，矍鑠真詩將。
惟應一彈指，欲了四大藏。
舊習想冰消，豈復留餘恙。
新篇更紆餘，和氣與醖釀。
却思東魯遊，幾載南陽葬。
風霜摧宰木，日月隨過浪。
豈期經世心，晚歲成獨往。
蕭然屋半欹，使我懷抱愴。
獨有千載傳，此事可憑仗。
細觀宇宙間，何得復何喪。
尚期浮雲開，衡嶽來見狀。
秋壑采蘭蓀，霜林收栗橡。
曉看日浮空，夜賞雪侵帳。
更憐二三友，前山屹相望。
文會儻來尋，勝踐天所相。
妙理須細論，長歌却雄放。
褰裳請勿疑，當仁應不讓。
次韻無爲使君尊兄見寄之什
作者：張栻
朝代：宋

江山接境相望近，風雨一春音問疎。
安得從公苕霅上，幅巾一葉卧看書。
次韻范至能峽中見寄
作者：張栻
朝代：宋

合綰絲綸對紫薇，却捫青壁聽猿啼。
祇應許國心金石，蜀道如天亦可梯。
次韻許深父·其一
作者：張栻
朝代：宋

日日經行只小園，靜搘邛竹聽鳴泉。
此時心事何人共，素壁題詩第幾篇。
次韻許深父·其三
作者：張栻
朝代：宋

却下斜坡並柳堤，雙飛燕子正銜泥。
紛紛風雨春將半，淥漲平湖橋柱低。
次韻許深父·其二
作者：張栻
朝代：宋

西山老木正亭亭，雲影參差陰復晴。
手卷殘書天欲暮，聞君剝啄叩門聲。
次韻許深父·其五
作者：張栻
朝代：宋

年中一稔願無餘，漸喜微呼息里胥。
贏得閑身學農圃，未妨斜日带經鋤。
次韻許深父·其四
作者：張栻
朝代：宋

下瞰寒江百尺坡，小松新種也婆娑。
栽培擬待凌雲日，眼底浮花奈若何。
次韻趙漕·其一
作者：張栻
朝代：宋

中宵憂歲不成寐，一雨爲霖敢自虞。
應是行臺借餘潤，故教均澤及樵蘇。
次韻趙漕·其二
作者：張栻
朝代：宋

雨聲歷歷來庭戶，喜色津津到澤虞。
擊壤徑思同野老，名亭詎敢學坡蘇。
次韻陳寺丞建除體
作者：張栻
朝代：宋

建議了亡補，歸來謝馳驅。
除荒城南丘，有田十畝餘。
滿城車馬喧，得此逃空虛。
平湖永晝靜，泉聲雜塤竽。
定自非偶然，供我耳目娛。
執熱者誰子，來浣塵土褕。
破顔爲我笑，共看雲卷舒。
危機起於中，胡越生同車。
成功妙克己，八荒元一區。
收心試參此，得失竟焉如。
開緘得君詩，嗜好如我迂。
閉門君未可，出處本非疎。
止酒
作者：張栻
朝代：宋

淵明通達士，止酒乃成詩。
終焉未能忘，寄意良在茲。
勇哉典午君，覆觴無再期。
念彼萬乘貴，艱難有深思。
況乃一介士，而或志可移。
祓齋揆前訓，剛制聖所辭。
銘心諒無斁，多言亦奚爲。
正月强半梅猶未開黄仲秉作詩嘲之次韻·其一
作者：張栻
朝代：宋

孤芳未分落人間，故向東風小作難。
眼底莫容蜂蝶亂，好留明月趁春寒。
正月强半梅猶未開黄仲秉作詩嘲之次韻·其二
作者：張栻
朝代：宋

水邊疎影幾人知，尚喜詩翁到未遲。
怪得尋花心眼別，去年曾賦上林枝。
正甫還長沙復用斜川日和陶韻爲別
作者：張栻
朝代：宋

吾黨有佳士，寡欲自日休。
眷言平生心，從我萬里游。
披雲度嶺嶠，犯雪臨江流。
顧我無定蹤，飄然若輕鷗。
茲行雖云遠，所忻近故丘。
況得與君俱，豈患寡朋儔。
有酒君爲飲，有句君能酬。
如何舍我歸，頗亦念此不。
我老百念冷，獨有謀道憂。
臨岐無他祝，簡編細研求。
歲晚烹試小春建茶
作者：張栻
朝代：宋

陽月藏春妙莫窺，靈芽粟粒露全機。
煮泉獨啜寒窗夜，已覺東風天際歸。
淳熙乙未春予有桂林之役自湘潭往省先塋以二月二日過碧泉與客煮茗泉上徘徊久之
作者：張栻
朝代：宋

下馬步深徑，洗盞酌寒泉。
念不踐此境，于今復三年。
人事苦多變，泉色故依然。
緬懷德人游，物物生春妍。
當時疏闢功，妙意太古前。
屐齒不可尋，題榜尚覺鮮。
書堂何寂寂，草樹亦芊芊。
于役有王事，未暇謀息肩。
聊同二三子，煮茗蒼崖邊。
預作他年約，扶犁山下田。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其一
作者：張栻
朝代：宋

熙熙陽春，既發既舒。
翼翼南畝，是展是圖。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其一〇
作者：張栻
朝代：宋

嗟爾父老，其訓其誡。
俾務於本，惟土物愛。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其一一
作者：張栻
朝代：宋

不念其本，則越其思。
所思既越，害斯百罹。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其一七
作者：張栻
朝代：宋

告以禍患，其使知懼。
無俾蹉跌，以陷罪罟。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其一三
作者：張栻
朝代：宋

尊君親上，其篤勿忘。
小心畏忌，率于憲章。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其一九
作者：張栻
朝代：宋

爾或自陷，予疚予恫。
曷使予懷，寘于爾衷。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其一二
作者：張栻
朝代：宋

嗟爾父老，其告其喻。
爾之有生，君實覆汝。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其一五
作者：張栻
朝代：宋

反于爾心，孰無愛敬。
即是而推，烏往不順。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其一八
作者：張栻
朝代：宋

惟國之法，燁燁其垂。
使爾知避，豈欲爾施。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其一六
作者：張栻
朝代：宋

嗟爾父老，勿替諄諄。
其未率從，警厲其身。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其一四
作者：張栻
朝代：宋

嗟爾父老，教之孝悌。
孰無父母，與其同氣。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其七
作者：張栻
朝代：宋

惟天之心，矜我下民。
民不違天，使爾有成。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其三
作者：張栻
朝代：宋

惟生在勤，勤則及時。
惟時之趨，時不爾違。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其九
作者：張栻
朝代：宋

保爾家室，撫爾幼穉。
既迄有年，復思嗣歲。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其二
作者：張栻
朝代：宋

嗟爾農夫，各敬乃事。
往利爾器，誡爾婦子。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其二〇
作者：張栻
朝代：宋

於赫聖主，敷德流澤。
布宣弗勤，時予之責。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其二一
作者：張栻
朝代：宋

咨爾父老，助予念茲。
豈予之助，報國是宜。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其二三
作者：張栻
朝代：宋

咨爾父老，尚演厥義。
其諷其歌，于鄉于里。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其二二
作者：張栻
朝代：宋

粵以今日，勸相于郊。
乃作此詩，以懋爾勞。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其二四
作者：張栻
朝代：宋

俾一其心，服我訓言。
擊鼓坎坎，自古有年。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其五
作者：張栻
朝代：宋

往即爾耕，惟力之深。
往蒔爾苗，勿倦其耘。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其八
作者：張栻
朝代：宋

既穟既實，既堅既好。
爾穫既周，先養爾老。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其六
作者：張栻
朝代：宋

于日于夕，自遂自達。
爾心勿忘，彼生孰遏。
淳熙四年二月既望靜江守臣張某奉詔勸農于郊乃作熙熙陽春之詩二十四章章四句以示父老俾告于其鄉之人而歌之·其四
作者：張栻
朝代：宋

祁祁甘雨，膏我下土。
習習谷風，和澤乃普。
清明後七日與客同爲水東之游翌朝賦此
作者：張栻
朝代：宋

平生山水癖，妙處只自知。
夙約常寡味，邂逅愜心期。
幅巾與藜杖，安步隨所之。
朅來坐官府，頗覺此願違。
城頭望羣峯，欲往類絆羈。
三春苦風雨，晴日一伸眉。
沙邊散車騎，竹輿從嘔咿。
獨與三四客，野服相追隨。
亭高俯空曠，洞古探瓌奇。
懸崖隠日月，幽壑蟠蛟螭。
澗水雜鳴佩，松風發清吹。
興來即傾酒，語到亦論詩。
聊揩簿書眼，償此閒暇時。
所歷固未厭，所感多餘思。
昔遊木葉下，今茲綠陰肥。
江山雖可識，歲月迺如馳。
素餐豈不念，懷安敢云私。
歸來耿不寐，欹枕聽晨鷄。
渡興樂江望祝融
作者：張栻
朝代：宋

日上寧容曉霧遮，須臾碧玉貫明霞。
人謀天意適相值，寄語韓公不用誇。
游嶽尋梅不獲和元晦韻
作者：張栻
朝代：宋

眼看飛雪灑千林，更著寒溪水淺深。
應有梅花連夜發，却煩詩句寫愁襟。
游誠之來廣西相從幾一年今當赴官九江極與之惜別兩詩餞行·其一
作者：張栻
朝代：宋

游子名家後，天資更敏强。
壯懷知自許，遠業定難量。
幕府文書簡，韋編趣味長。
悵然成闊別，音寄莫相忘。
游誠之來廣西相從幾一年今當赴官九江極與之惜別兩詩餞行·其二
作者：張栻
朝代：宋

士學端成己，工夫要自程。
聖門窺廣大，中德養和平。
美玉資勤琢，良才詎小成。
心期須後會，拭目更增明。
湖南使者邵公召赴行在所寓客張某敬賦以餞行李
作者：張栻
朝代：宋

公來使湘州，氣象日淳美。
不爲察察明，自謂平平耳。
未須走原隰，但使心如水。
儻無耳目蔽，庭戶即千里。
頃聞上封章，便欲返桑梓。
其如矍鑠姿，難著湖山裏。
春風一札下，趣往覲天咫。
新淥渺滄洲，揚舲一何駛。
士方處遠外，憂國抱藴底。
寧應立君前，輔車有或柅。
煌煌四門開，側席問民疻。
百慮願畢陳，高風泚餘子。
湖南參議宋與道奉祠歸崇安里中賦此以別
作者：張栻
朝代：宋

憶昔歲丙寅，束書從吾翁。
驅車服嶺南，弭節湟江東。
湟江地僻左，窮年少過從。
邂逅傾蓋友，一笑蠻煙空。
秋水泛孤艇，春郊支短筇。
琴書適有餘，酬唱寫不供。
豈惟吾曹歡，固足愉親容。
日月遽如許，于今再星終。
中間亦會面，別去復轉蓬。
歸來洞庭野，乃此相迎逢。
回首歎風樹，欲語悲填胸。
愛君堅忍姿，凜凜霜後松。
徐公真有常，意味與曩同。
而我學不進，長大加愚蠢。
幸蒙故人惠，苦語相磨礲。
梅霖漲宿潦，行李何匆匆。
自云洞庭樂，遠勝千戶封。
將兒更抱孫，綵衣映諼叢。
搜奇萃圖刻，考古羅彝鐘。
知君頗挾此，詎信詩能窮。
同里有佳人，抱獨環堵中。
未妨閒暇日，更共討論功。
它時有新得，爲寄冥飛鴻。
湘中館餞定叟弟分韻得位字
作者：張栻
朝代：宋

江樓倚夜闌，樽酒留客醉。
挽衣更小語，不盡今夕意。
吾家德義尊，此豈在名位。
勉哉嗣芬芳，停此寬別思。
湯總管邢監廟約遊城東酒間求詩爲賦此
作者：張栻
朝代：宋

春事已如許，客愁空自多。
梅花成莫逆，樽酒付亡何。
楚楚邢郎子，眈眈老伏波。
定應容我醉，耳熱更高歌。
王長沙梅園分韻得林字
作者：張栻
朝代：宋

令君五畝園，不問蓬蒿深。
江梅忽秀發，邂逅成賞音。
一笑領諸客，掃地坐牆陰。
清芳到酒面，落蕊飄衣襟。
月去未忍去，起舞獨微吟。
人自賞晤耳，問花亦何心。
花雖有開落，意則無古今。
須君戒勿折，嘉實看成林。
王長沙約飲縣圃梅花下分韻得梅字
作者：張栻
朝代：宋

平生佳絕處，心事付江梅。
縣圃經年見，芳樽薄暮開。
朗吟空激烈，燒燭且徘徊。
未逐徵書去，窮冬尚一來。
生辰謝邵廣文惠仁者壽賦
作者：張栻
朝代：宋

左弧念當辰，藐此卧歲晚。
重雲不予蔭，敢望滋九畹。
南鄰有良朋，敏質快瓴建。
進道方駸駸，吐辭看衮衮。
妙語極吹噓，至理屬關鍵。
嗟予澹泊好，學植自穮蔉。
豈能益涓埃，感子意繾綣。
昭然隠微中，當念仁豈遠。
起知妙乾體，實理踐坤簡。
大易乃在我，亙古當一本。
期君得真傳，永以息邪遁。
用元晦定王臺韻
作者：張栻
朝代：宋

珍重南山路，驅羸幾度來。
未登喬嶽頂，空說妙高臺。
曉霧層層歛，奇峯面面開。
山間元自樂，澤畔不須哀。
用前韻送彪德美
作者：張栻
朝代：宋

嘗嗜貴知味，短綆難汲深。
讀書不能發，但自成書淫。
况復翻異說，潢流渺難禁。
豈知言意外，妙此惟微心。
初無古今異，歲月謾駸駸。
五峯講學地，歎息風雨侵。
前時約同途，舊遊愴追尋。
鳴鳳不可見，修竹餘清陰。
斯文天未喪，千載發韶音。
春風滿天宇，魚鳥自飛沉。
河流貫霄極，芥舟膠寸涔。
神交獨吾子，妙處但微吟。
文會匪易得，未應歸故林。
君無泉石癖，膏肓詎須箴。
田舍
作者：張栻
朝代：宋

竹葉带曉露，茅簷起炊煙。
蛩吟枯草根，犬吠壞垣邊。
田家亦何營，生理固足憐。
風霜摧我稼，稂莠長我阡。
卒歲復何念，一飽未補前。
我思昔之人，備豫理所先。
積倉徧郊野，甘雨盈公田。
臨風重搔首，復古何由緣。
由西嶺行後洞山路
作者：張栻
朝代：宋

西嶺更西路，雲嵐最窈深。
水流千澗底，樹合四時陰。
幽絕無僧住，閑來有客吟。
山行三十里，鐘磬忽傳音。
留題金山寺
作者：張栻
朝代：宋

長江岷山來，灌注天下半。
東行近海門，勇往更瀰漫。
蒼巒忽中流，屹立助傑觀。
孤根入層淵，秀色連兩岸。
我來最奇絕，霜月與璀璨。
褰衣到絕頂，恍若上河漢。
悠然發遐思，俯仰爲三歎。
乾坤無餘藏，今古有長算。
更深寂羣動，樹杪獨鳴鸛。
回頭喚山僧，爲記此公案。
登八詠樓有感
作者：張栻
朝代：宋

仲舒舊事無人記，家令風流一世傾。
天下何曾識真吏，古來幾許尚虛名。
登山有作
作者：張栻
朝代：宋

上頭壁立起千尋，下列羣峯次第深。
兀兀籃輿自吟詠，白雲流水此時心。
登嶽麓赫曦臺聯句
作者：張栻
朝代：宋

泛舟長沙渚，振策湘山岑。
煙雲渺變化，宇宙窮高深。
懷古壯士志，憂時君子心。
寄言塵中客，莽蒼誰能尋。
登楚野亭見張舍人題字
作者：張栻
朝代：宋

英豪自昔多遺恨，人物于今正渺然。
來訪舍人題字處，淡煙莎草滿平川。
登樓
作者：張栻
朝代：宋

風雨經旬只閉門，朝來倚檻已春深。
不知花片飛多少，但覺江城滿綠陰。
登江陵郡城觀雪
作者：張栻
朝代：宋

黄雲澹四垂，飛雪忽無際。
排空風力靜，整整若有制。
穿林初著花，點瓦已成毳。
低連七澤波，遠接關河勢。
憑城領奇觀，壯思起病滯。
四年領邊州，氣候苦多盭。
清秋日昏昏，仲冬雷虺虺。
雪花有時零，轉首即開霽。
及茲洗瘴眸，天公豈無意。
爲邦抱百憂，但願得豐歲。
對之一欣然，不飲心已醉。
春前尚餘臘，三白或可冀。
更約竹間梅，共作歲寒計。
登法華臺
作者：張栻
朝代：宋

山間景物轉流年，臺上風光處處傳。
放目便應雲夢小，憑欄平挹祝融巔。
忽尋故國占天際，誰看孤舟繫岸邊。
百感還將山下去，肯同槁木墮深禪。
益陽南境松杉夾道鬰然父老相傳忠定張公爲邑時所植也其間亦有既剪而復生者作詩屬來者護持之
作者：張栻
朝代：宋

夾道松杉半老蒼，前賢餘澤未應忘。
君看直幹連雲起，豈但當年蔽芾棠。
福巖讀張湖南舊詩
作者：張栻
朝代：宋

茲遊奇絕平生事，只欠瀛仙冰雪姿。
元是經行題品地，却從山際誦新詩。
秘閣鄭公移節鄉部置酒餞別詩以侑之
作者：張栻
朝代：宋

嗜僻寡同好，意合難語離。
傾蓋今幾年，盍簪愜心期。
況復王事同，退食陪委蛇。
窺君肺腑中，落落無藩籬。
獨有見義勇，褰裳欲從之。
憂時多苦語，懷古更餘悲。
坐使嶺海間，冰雪映清規。
我拙倚君重，孤懷良自知。
正如乘霧行，不覺蒙其滋。
人生豈無別，念此尤依依。
維閩號蕃庶，今亦困繭絲。
平時里社游，耳目到隠微。
想當入境初，不待褰車帷。
晝綉匪所榮，民瘼要深醫。
看培邦本强，詎止鄉國肥。
還歸報明主，廟論資扶持。
願堅歲寒節，慰我別離思。
立春偶成
作者：張栻
朝代：宋
体裁：七言绝句

律回歲晚冰霜少，春到人間草木知。
便覺眼前生意滿，東風吹水綠參差。
立春日禊亭偶成
作者：張栻
朝代：宋

律回歲晚冰霜少，春到人間草木知。
便覺眼前生意滿，東風吹水綠差差。
笋脯一平馳寄因和去歲詩爲一笑春笋未盛尚續致也
作者：張栻
朝代：宋

權門極珍羞，未辦食龍肉。
我家湘楚山，籜龍飫奴僕。
淮南戶戶有黄虀，公今徑歸亦不癡。
更包笋脯贈行李，定應笑殺長安兒。
筠州曾使君寄貺中州新芽賦此以謝·其一
作者：張栻
朝代：宋

黄蘗山前水遶沙，春風吹石長靈芽。
午窗落磑飛瓊屑，嗚椀翻湯湧雪花。
筠州曾使君寄貺中州新芽賦此以謝·其二
作者：張栻
朝代：宋

日長燕寢無公事，忽憶故人雲水邊。
包裹甘芳慰幽獨，使君風味故依然。
聞定叟弟已近適迫祀事未能出先遣姪輩往迎書此問訊
作者：張栻
朝代：宋

漸喜書題近，懸知歸意忙。
才聞下湘水，早已過衡陽。
雨洗秋山凈，凉生桂樹香。
慇懃二三子，策馬爲迎將。
聞方廣長老化去有作
作者：張栻
朝代：宋

夜入精藍意自真，上方一笑政清新。
山僧忽復隨流水，可惜平生未了身。
胡丈廣仲與范伯崇自嶽市來同登絕頂舉酒極談得聞比日講論之樂
作者：張栻
朝代：宋

久憩珠林寺，高軒自遠來。
攜朋上喬嶽，載酒到瓊臺。
論道吟心樂，吟詩笑眼開。
遥觀松柏樹，風韻有餘哀。
臘後一日尋梅東門外馬上遇雪
作者：張栻
朝代：宋

羸驂出東郭，靜與幽意期。
尋梅冷入眼，野路信所之。
寒萼靳未吐，我自愛橫枝。
雪花忽排空，成此一段奇。
歲晚故人闊，天寒鴻鴈稀。
南國少霜霰，北山多蕨薇。
坐看節物改，莫遣心事違。
角巾風獵獵，日暮獨吟歸。
臘月二十二日渡湘登道鄉臺夜歸得五絕·其一
作者：張栻
朝代：宋
体裁：七言绝句

三年不作山中客，才踏船舷眼便明。曳杖直登千尺磴，尚欣脚力慰生平。
臘月二十二日渡湘登道鄉臺夜歸得五絕·其三
作者：張栻
朝代：宋

道旁老松高拂雲，刳心取明彼何人。
說與往來須愛護，雪霜時節看長身。
臘月二十二日渡湘登道鄉臺夜歸得五絕·其二
作者：張栻
朝代：宋

舊日書堂倚翠屏，只今棟宇尚高明。
門前恍若聞絃誦，㶁㶁遶牆流水聲。
臘月二十二日渡湘登道鄉臺夜歸得五絕·其五
作者：張栻
朝代：宋

湘江歲晚水清淺，橘洲霜後猶青葱。
歸舟著沙未渠進，且看漁火聽疎鐘。
臘月二十二日渡湘登道鄉臺夜歸得五絕·其四
作者：張栻
朝代：宋

人來人去空千古，花落花開任四時。
白鶴泉頭茶味永，山僧元自不曾知。
臘月二日携家城東觀梅夜歸·其一
作者：張栻
朝代：宋

前日看花正薄陰，重來晴日更精神。
莫教容易飛花片，且放千林自在春。
臘月二日携家城東觀梅夜歸·其三
作者：張栻
朝代：宋

晴日東山飽看花，歸來野路已昏鴉。
坡頭認得疎籬處，薝蔔林中李老家。
臘月二日携家城東觀梅夜歸·其二
作者：張栻
朝代：宋

元自陽春無間斷，何人能識化工心。
梅邊把酒日近午，鳥語風微花氣深。
臘月二日携家城東觀梅夜歸·其四
作者：張栻
朝代：宋

仰看鴻雁思吾弟，連日清游只欠渠。
不知千里江南路，亦有梅花似此無。
自上封下福巖道旁訪李鄴侯書堂山路榛合不可往矣
作者：張栻
朝代：宋

石壁巉巖路已荒，人言相國舊書堂。
臨機自古多遺恨，妙策當年取范陽。
自方廣過高臺
作者：張栻
朝代：宋

兩寺清聞磬，羣峯石作城。
風生雲影亂，猿嘯月華明。
香火遠公社，江湖鷗鳥盟。
是中俱不著，俯仰見平生。
自烏石渡湘思去歲與朱元晦林擇之偕行講論之樂賦此
作者：張栻
朝代：宋

朝來一舸渡湘水，山色橫秋真可憐。
忽憶去年聯騎客，沙邊搔首意茫然。
自西園登山
作者：張栻
朝代：宋

日光射崖冰雪色，風壑傳響松龍吟。
但忻耳目得所遇，不覺山高幾許尋。
自西園登山
作者：張栻
朝代：宋

雨後溪重碧，木落山增明。
西風肅羣物，感此秋氣清。
振衣千崖表，俯瞰萬籟生。
匪云幽遐慕，政爾未忘情。
與弟姪飲梅花下分韻得香字
作者：張栻
朝代：宋

日多色愈正，春和天與香。
提携一樽酒，問訊滿園芳。
嗣歲詩多思，懷人心甚長。
更須多秉燭，玉立勝紅粧。
舊聞長沙城東梅塢甚盛近歲亦買園其間念欲一往未果也癸巳仲冬二十有八日始與客遊過東屯渡十餘里間玉雪彌望平時所未見也歸而爲詩以紀之
作者：張栻
朝代：宋

半生客荆楚，歷覽非一隅。
寧知城東路，有此梅萬株。
瘦馬路曉寒，清風起菰蒲。
度溪上平坂，頓覺景物殊。
霏雪下晴晝，香霧迷前驅。
近坡與遠嶺，玉立同一區。
老樹固瑰特，小枝亦敷腴。
有如衆君子，彙聚德不孤。
精粗無可揀，酥酪與醍醐。
千株未覺多，此語信不誣。
班荆或小憩，沽酒時一斟。
勝賞諒難盡，昭質知不渝。
我有十畝園，丘壑正盤紆。
念此縞袂侶，歲晚足我娛。
來遊自今始，琴書與之俱。
回首桃李場，冷淡莫邪揄。
舟行湘陰道中雪作
作者：張栻
朝代：宋

歲晚歸來風雪裏，有懷端復爲誰開。
江清沙白湘陰路，却似當年訪戴回。
芭蕉茶送伯承伯承賦詩三章次韻·其一
作者：張栻
朝代：宋

與子藝蘭九畹，勝渠賜璧一雙。
更碾春風白雪，同看明月清江。
芭蕉茶送伯承伯承賦詩三章次韻·其三
作者：張栻
朝代：宋

春去雲藏嶽麓，梅黄雨漲昭潭。
政爾倚欄無那，一甌喚起清談。
芭蕉茶送伯承伯承賦詩三章次韻·其二
作者：張栻
朝代：宋

正色可參官焙，妙香還近嵇山。
草木叢中清絕，天教散在人間。
若海運使移節廣東賦詩贈別予每過若海諸郎誦書于旁琅琅可喜爲之重賦·其一
作者：張栻
朝代：宋

行止非人料，驅馳未席溫。
傳聞選膚使，端爲慰黎元。
瘴嶺農耕少，山城海氣昏。
唯勤凋瘵慮，此外更何言。
若海運使移節廣東賦詩贈別予每過若海諸郎誦書于旁琅琅可喜爲之重賦·其二
作者：張栻
朝代：宋

玉雪明人眼，森然膝下郎。
原流知衮衮，誦讀聽琅琅。
有子若何慕，他年我莫量。
願崇詩禮訓，勿近利名場。
荆湖望月
作者：張栻
朝代：宋

浩浩湖之源，迤邐衡山下。
有月來中天，明珠千斛瀉。
澂澈一塵無，交輝清不夜。
嗟彼泉下人，逝莫挽逸駕。
惟有不死心，清光徧華夏。
落梅
作者：張栻
朝代：宋

清溪南畔小橋東，落月紛紛水映紅。
五夜客愁花片裏，一年春事角聲中。
歌殘玉樹人何在，舞破香衫曲未終。
却憶孤山醉歸路，馬蹏殘雪襯春風。
葉夷中屢以書求予記敬齋予往年嘗爲親舊爲記及銘矣今獨成兩絕句寄之·其一
作者：張栻
朝代：宋

聰明用處翻多暗，機巧萌時正自癡。
若識聖門持敬味，臨深履薄更何之。
葉夷中屢以書求予記敬齋予往年嘗爲親舊爲記及銘矣今獨成兩絕句寄之·其二
作者：張栻
朝代：宋

向來屢著敬齋語，正恐多言意未明。
今日報君惟一句，工夫端的貴躬行。
襄州護漕使者張侯寄示所作快目亭記辭多慷慨予讀而壯之且想斯亭觀覽之勝爲賦此
作者：張栻
朝代：宋

聞說君家快目亭，湓江直上起千尋。
昔人事業規摹在，故國山河草木深。
世態從渠翻覆手，壯圖還我短長吟。
會須一展平戎策，始稱平生灑落襟。
訪羅孟弼竹園·其一
作者：張栻
朝代：宋

籃輿嘔軋上荒坡，奈此緣成修竹何。
歷眼向來誰復領，買山未覺費金多。
訪羅孟弼竹園·其三
作者：張栻
朝代：宋

江梅獨立蔭頹牆，苔蘚封枝色老蒼。
手剪荆榛增歎息，眼中春意滿三湘。
訪羅孟弼竹園·其二
作者：張栻
朝代：宋

林深谷窈路詰曲，慘澹西山橫遠青。
想得天寒來獨倚，空雲髣髴下湘靈。
訪羅孟弼竹園·其四
作者：張栻
朝代：宋

知君日來修竹底，却課市樓朱墨程。
應是禪門嫌揀擇，不論清濁要圓成。
詩送元晦尊兄
作者：張栻
朝代：宋

君侯起南服，豪氣蓋九州。
頃登文石陛，忠言動宸旒。
坐令聲利場，縮頸仍包羞。
却來卧衡門，無愧自日休。
盡收湖海氣，仰希洙泗游。
不遠關山阻，爲我再月留。
遺經得紬繹，心事兩綢繆。
超然會太極，眼底無全牛。
惟茲斷金友，出處寧殊謀。
南山對床語，匪爲林壑幽。
白雲政在望，歸袂風颼飀。
朝來出別語，已抱離索憂。
妙質貴强矯，精微更窮搜。
毫釐有弗察，體用豈周流。
驅車萬里道，中途可停輈。
勉哉共無斁，邈矣追前修。
詩送陳仲思參佐廣右幕府
作者：張栻
朝代：宋

舊說桂林好，君今幕府遊。
江山資暇日，梅雪類吾州。
煮海何多說，安邊更預謀。
政應勤婉畫，不用賦離憂。
謝侯彥明惠白蓮栽·其一
作者：張栻
朝代：宋

添得湖光百畝餘，湖邊早已成菰蒲。
更移玉井峯頭種，還有花開十丈無。
謝侯彥明惠白蓮栽·其二
作者：張栻
朝代：宋

青鞋不踏遠公社，偶共濂溪嗜好同。
少待薰風開玉鏡，與君來賦月明中。
謝楊文昭主簿寄詩楊之父紹興間倅建康不屈於兀朮而死
作者：張栻
朝代：宋

迺翁詈賊氣如虹，千載衣冠起懦庸。
雙廟已應同卞壺，佳兒今喜見甄逢。
傳郵贈我凌雲句，斷簡知君學古胸。
忠孝可全須力勉，策勳寧復羨侯封。
謝胡掾惠詩
作者：張栻
朝代：宋

一見知心事，旋觀慰月評。
慈祥漢循吏，儒雅魯諸生。
莫作周南歎，終期冀北程。
新詩連夜讀，梅影伴孤清。
謝邢少連送葡萄豆蔻栽·其一
作者：張栻
朝代：宋

君家小圃占春光，眼看龍鬚百尺長。
移向樓邊并寒井，明年垂實更陰凉。
謝邢少連送葡萄豆蔻栽·其二
作者：張栻
朝代：宋

留取園中數畝賒，擬栽靈藥謝紛華。
兒童今日知翁喜，移得君家豆蔻花。
謝韓監芍藥
作者：張栻
朝代：宋

一年春事雨聲裏，十里揚州夢想邊。
眼底名花煩折贈，君家風物自嫣然。
讀李邕碑
作者：張栻
朝代：宋

荒榛日莫倚筇時，歎息危亭北海碑。
後輩但知尊字畫，當年不得戍邊垂。
豈關貝錦能成禍，祇恐干將不自奇。
杜老惜才千古意，如今誰詠六公辭。
賦周畏知寓齋
作者：張栻
朝代：宋

知君隨寓即能安，久矣家山詠考槃。
幕府漫游從鬢禿，竹窗寄傲有書觀。
此身詎可忘三省，世路何妨閲萬端。
俯仰周旋皆實理，未應祇向寓中看。
賦石廩峰
作者：張栻
朝代：宋

巋然高廩倚晴天，獨得佳名自古傳。
多謝山中出雲氣，人間長與作豐年。
賦羅漢果
作者：張栻
朝代：宋

黄實累累本自芳，西湖名字著諸方。
里稱勝母吾常避，珍重山僧自煮湯。
賦蓮花峰
作者：張栻
朝代：宋

玉井峯頭十丈蓮，天寒日暮更清妍。
不須重詠洛神賦，便可同賡雲錦篇。
賦遺經閣
作者：張栻
朝代：宋

生世豈云晚，六籍初未亡。
向來言外旨，瞠視多茫茫。
隠微會見獨，如日照八荒。
始知傳心妙，初豈隔毫芒。
絕學繼顔孟，淳風返虞唐。
讀書無妙解，數墨仍尋行。
況復志寵利，荆榛塞康莊。
自云稽古功，此病真膏肓。
君家屹飛閣，面對羣山蒼。
匪爲登臨娛，牙籤富書藏。
邀予爲著語，會意詎可忘。
一洗漢儒陋，活法付諸郎。
賦鄭子禮壽芝堂
作者：張栻
朝代：宋

莫向堂中覓壽芝，主人心地本平夷。
子孫保此傳家瑞，世享長年自不疑。
贈樂仲恕
作者：張栻
朝代：宋

老子曾從先覺遊，後來文采繼風流。
胸中有意窮千古，筆下成章映九秋。
塵世利名無著莫，聖門事業要精求。
詠歸消息今猶在，魚躍鳶飛會得不。
跋王介甫遊鍾山圖
作者：張栻
朝代：宋

林影溪光靜自如，蕭疎短鬢獨騎馿。
可能胸次都無事，擬向山中更著書。
路出祝融背仰見上封寺遂登絕頂
作者：張栻
朝代：宋

我尋西園路，徑上上封寺。
竹輿不留行，及此秋容霽。
磴危霜葉滑，林空山果墜。
崇蘭供清芬，深壑遞幽吹。
不知山益高，但覺冷侵袂。
路回屹陰崖，突兀聳蒼翠。
故應祝融尊，羣峰拱而侍。
金碧雖在眼，勇往詎容憩。
絕頂極遐觀，脚力聊一試。
昔遊冰雪中，未盡登臨意。
茲來天宇肅，舉目凈纖翳。
遠邇無遁形，高低同一視。
永惟元化功，清濁分萬類。
運行有機緘，浩蕩見根柢。
此理復何窮，臨風但三喟。
追餞馬憲
作者：張栻
朝代：宋

膚使行原隰，清風伴往還。
詩情渾漫興，雪意正相關。
許國心何壯，憂民鬢易斑。
留連三日語，解后十年間。
送但能之守潯州
作者：張栻
朝代：宋

循吏古猶少，嶺民今未蘇。
丁寧煩詔旨，推擇得吾徒。
根本誰深念，詩書計不迂。
惟應敦此意，豈但應時須。
送八兄
作者：張栻
朝代：宋

彌旬積雨穗生耳，冬壑未渠收潦水。
圍爐情話政爾佳，乃復歸舟行萬里。
三年百感卧湘城，風急鶺鴒原上情。
豈無他人意獨真，每覺軟語溫如春。
少年銳氣凌八區，晚以樂義稱鄉閭。
聞人有急若己如，天報兩子雙明珠。
小隠卜築蘭溪邊，修篁喬木今參天。
是非榮辱不到處，卷書一榻清晝眠。
人言壽骨隠脩眉，慶事鼎鼎供期頤。
豈惟宗族託軌範，政倚晚節增光輝。
有弟有弟復何爲，杜門讀書人謂癡。
故山未遂掃松願，江頭獨立送歸時。
送劉樞密留守建康
作者：張栻
朝代：宋

整駕欲南騖，乃復送公舟。
公行民所瞻，願言勿淹留。
向來秉事樞，正色有忠謀。
坐覺國勢尊，已驗權綱收。
如何霖雨澤，偏使及南州。
新春紫詔下，聞者寬百憂。
誰昇今重鎮，百萬宿貔貅。
控江撫長淮，聲勢接上流。
吾皇志經略，此地合綢繆。
不應萬全策，歲月空悠悠。
先當植本根，次第施良籌。
未聞欲外攘，而乃忽內修。
幕府方宏開，人才要旁搜。
可不念葑菲，惟當別薰蕕。
留鑰豈淹久，即歸侍前旒。
盡舒醫國手，調瘵會有瘳。
還憶遐荒守，時能寄音不。
送周畏知二首·其一
作者：張栻
朝代：宋

秋冬仍苦雨，旬浹喜霜晴。
木末樓臺見，江頭橘柚明。
登臨方適意，離別已增情。
後夜相思地，寒梅影正橫。
送周畏知二首·其二
作者：張栻
朝代：宋

半世功名誤，蒼顔幕府游。
文辭追楚些，得失付陽秋。
薦牘方交上，衡門豈重留。
青雲看穩去，快處一回眸。
送外弟宇文挺臣二首·其一
作者：張栻
朝代：宋

合族情尤重，論交意復深。
還爲萬里別，未盡幾年心。
佳處應相憶，書來儻嗣音。
及時須努力，莫待鬢華侵。
送外弟宇文挺臣二首·其二
作者：張栻
朝代：宋

漠漠灕江上，匆匆送客情。
平原宵雨濕，絕壁野雲橫。
世路多新轍，韋編有舊盟。
中流屹砥柱，過浪豈能傾。
送宇文正甫
作者：張栻
朝代：宋

重來能復幾旬餘，臨水登山又送渠。
夜雨已知農事好，春寒未放小桃舒。
眼前佳處應難盡，別後書來詎可疎。
我亦相將歸舊隠，杖藜時復訪樓居。
送少隠兄赴興元幕·其一
作者：張栻
朝代：宋

出手寧嫌晚，論心本不欺。
五年江左客，萬里故園思。
肯枉洞庭棹，來尋棠棣詩。
固知名義重，豈但慰朝饑。
送少隠兄赴興元幕·其二
作者：張栻
朝代：宋

邊塞連關隴，貔貅罷戰征。
幕中須預計，堂上乃奇兵。
漢水追前策，秦原憶舊耕。
書生亦多事，慷慨試經行。
送張深道二首·其一
作者：張栻
朝代：宋

秋風木葉落，送客麗譙東。
豈懷兒女戀，愛此趣味同。
至理無轍迹，妙在日用中。
聞言有不信，渠自馬牛風。
吾子實所畏，立志高冥鴻。
卓然遊聖門，不受異說訌。
切磋豈不樂，愧非斲鼻工。
於皇太極藴，精微浩無窮。
願言終玩繹，默參元化功。
送張深道二首·其二
作者：張栻
朝代：宋

人言底柱險，袖手不敢邇。
孰知人心危，毫釐千萬里。
有來事物繁，酬酢無披靡。
雖云應不難，要且辨真僞。
良知本易直，天機驗所起。
涵濡自日新，日新乃無蔽。
聖學非空言，要領故在此。
吾子端發源，所進渺涯涘。
我雖念不敏，詎敢忘所止。
後會儻有時，深功同舉似。
送曾裘父
作者：張栻
朝代：宋

交舊間何闊，能來浹日留。
還尋佳橘頌，惜別仲宣樓。
探古書盈屋，憂時雪滿頭。
絕思黄閣老，招隠意綢繆。
送李崧老歸閩二首·其一
作者：張栻
朝代：宋

歷數勳賢後，如君到眼希。
胸中藴金石，筆下出珠璣。
傾蓋嗟何晚，臨流又送歸。
他年儻相憶，尋我釣魚磯。
送李崧老歸閩二首·其二
作者：張栻
朝代：宋

公事妨開卷，遐征念索居。
能來數月款，端爲百憂紓。
師友洛川上，人才元祐初。
歸來有新益，不惜幾行書。
送李新州
作者：張栻
朝代：宋

清絕湘南地，鄉間見老成。
蔽棠方有望，折柳却關情。
側聽輿人誦，還新月旦評。
相望幸鄰壤，猶得借餘明。
送林擇之
作者：張栻
朝代：宋

遺篇寂寞論心少，一見吾人意已傾。
冰雪持身金石志，它年事業更光明。
送楊廷芳三首·其一
作者：張栻
朝代：宋

自吾友若人，歎息恨不早。
相逢未出語，已足慰懷抱。
寒窗逾浹旬，百慮略傾倒。
霜晴不留客，別語詎能好。
不盡此時情，梅邊試深討。
送楊廷芳三首·其三
作者：張栻
朝代：宋

平生風雨夕，每念名節難。
窮冬百草歇，手自種琅玕。
吾子三十策，字字起三歎。
豈欲求人知，正自一心丹。
請哦碩人詩，匪爲樂考槃。
送楊廷芳三首·其二
作者：張栻
朝代：宋

昔人忘言處，可到不可會。
還須心眼親，未許一理蓋。
辭章抑爲餘，子已得其最。
當知鄒魯傳，有在文字外。
送然姪西歸二首·其一
作者：張栻
朝代：宋

堂堂希白翁，共惟同出自。
百年詩禮傳，名教有樂地。
嗟予力未勝，永抱蓼莪意。
積累蓋百艱，承家豈云易。
惕然履淵冰，中夜耿不寐。
協心望爾曹，勉力紹前志。
歲晚期有成，庶或保無墜。
送然姪西歸二首·其二
作者：張栻
朝代：宋

自子來見我，倏焉十六秋。
一聞沂上音，此意便綢繆。
中間豈不別，會合同轉頭。
今茲舍我去，萬里不復留。
豈不能挽子，懼子爲親憂。
六月送歸船，我思與悠悠。
愛子剛毅資，不作繞指柔。
願子進問學，琢磨須自修。
居然知見廣，百病會有瘳。
誰謂道云遠，行矣當深求。
送甘可大
作者：張栻
朝代：宋

子陵溪水千年綠，猶憶登臨日暮時。
子去定能尋勝概，書來當復慰相思。
簡編有味寧論晚，得失從渠莫自疑。
也學迂疎教似舅，不應空賦渭陽詩。
送甘甥可大從定叟弟之桂林
作者：張栻
朝代：宋

季也有行役，我思獨悠悠。
親朋非不多，子能從之遊。
挂席上湘水，青山挾行舟。
籃輿問嶺路，政爾荔子秋。
人言桂林好，頗復類中州。
近郊多勝概，雉堞冠層樓。
待渠幕府暇，時與同冥搜。
吾子有令姿，胸中富九流。
處世多齟齬，但當付滄洲。
超然擴遐思，詎可耳目謀。
願爲百鍊剛，莫作繞指桑。
昔人不吾欺，子盍試反求。
預想他年歸，此地復綢繆。
刮目看二子，一笑紓百憂。
送祖七姪西歸二首·其一
作者：張栻
朝代：宋

萬里逢猶子，中年憶故鄉。
只知情話好，豈覺去途長。
巫峽波濤壯，秦山檜柏蒼。
何能從汝往，佇立看歸艎。
送祖七姪西歸二首·其二
作者：張栻
朝代：宋

故國非喬木，名家重典刑。
飄零念吾黨，寂寞撫遺經。
菽水知何病，芝蘭要滿庭。
汝歸應記取，爲我話丁寧。
送胡伯逢之官金陵
作者：張栻
朝代：宋

相望數舍已云疎，遠別何因執子袪。
漫仕想應同捧檄，舊聞當不廢觀書。
月明淮水空陳迹，山繞新亭有故墟。
暇日更須頻訪古，因來爲我道何如。
送臨武雷令·其一
作者：張栻
朝代：宋

詔舉循良吏，時資撫字功。
人情平易看，治道古今同。
綠野新耕盛，潢池舊習空。
便應君課最，名姓御屏中。
送臨武雷令·其二
作者：張栻
朝代：宋

去路連崇嶺，扁舟上漲濤。
不違將母願，敢歎獨賢勞。
境靜歸鳧鴈，庭空長艾蒿。
不妨頻拄頰，千里寄風騷。
送舜臣撫幹表兄赴部
作者：張栻
朝代：宋

疇昔相看意便傾，重逢便覺眼增明。
半生漫仕壯心在，五月長江去棹輕。
龜櫝久藏千乘寶，鵬風方快九霄程。
公朝兼用人門選，外氏傳家舊有聲。
送范伯崇
作者：張栻
朝代：宋

堂堂延閣老，遺範見斯人。
孝友傳家舊，詩書用力新。
人心危易失，聖學妙難親。
願勉思弘毅，求仁可得仁。
送范西叔教授西歸
作者：張栻
朝代：宋

乃祖至和間，忠謀書鼎彝。
但知陛下聖，豈知吾言危。
元祐愛君語，讀者猶涕洟。
典刑今不亡，盛德故在茲。
歲晚子過我，秀若齋房芝。
持身蹈規矩，出語無瑕疵。
向來長安道，詎肯舍靈龜。
萬里一泮宮，行囊幾新詩。
湘山足幽勝，而水清漣漪。
登臨豈不樂，邂逅枌榆思。
我懶抱僻學，絕絃理朱絲。
子獨慕千載，悠然契心期。
豈不爲我留，感此節物移。
臨岐撫陳編，爲子三噫嘻。
高深諒何極，循求有端倪。
願言勉事此，奕葉光前規。
送趙節卿
作者：張栻
朝代：宋

昭代才難歎，宗盟世有人。
千鈞定晚試，一角信逢真。
政擬尋梅共，還經折柳新。
青雲看穩上，回首楚江春。
送邵懷英赴召
作者：張栻
朝代：宋

自君之西來，吾徒獲三益。
匪惟欣晤言，望見意已適。
俯仰歲再更，交情共金石。
翩然別我去，寧復得此客。
諸公有推轂，詔下亟傳驛。
嘉言久填胸，往覲天咫尺。
豈其湘水邊，而可滯六翮。
雖深惜別思，敢後天下責。
嗟哉善利途，鷄鳴分舜蹠。
浮雲起毫釐，乃有泰山隔。
持身與謀國，茲義貫於一。
君侯天資高，遇事無逼迫。
所立凜不回，舉手謝物役。
保此方寸印，勿受一塵隙。
廓然麗昭回，萬象歸指畫。
富貴豈君心，事業追往昔。
贈言不能工，庶以永無斁。
送鄭憲酒
作者：張栻
朝代：宋

晴日南山几杕俱，躋高選勝不須扶。
也知坐上多佳客，可著青州從事無。
送陳擇之
作者：張栻
朝代：宋

君能千里來，乃作觸熱去。
凉秋幸非遥，歸計無已遽。
向來文字間，講論有平素。
及茲共王事，益得君佳處。
幾微獨深窺，圭角本不露。
豈期寂寞濱，獲此友朋助。
吾邦雖云僻，山水足奇趣。
更期休沐晨，相與窮杖屨。
匆匆何少悰，咄咄出別語。
君懷負丞恩，行矣當及戍。
我亦念歸歟，霜天收栗芋。
後會未可期，往事屢回顧。
贈言復何有，獨以此道故。
寥寥千載前，達者同一路。
所趨固絕塵，所履無虛步。
臨深覺居高，仰止有餘慕。
要須學滄溟，匯此百川注。
他年儻相憶，訪我城南圃。
無使歲月深，永思編簡蠹。
送零陵賈使君二首·其一
作者：張栻
朝代：宋

藉甚零陵郡，風流記昔賢。
宅存元水部，人識范忠宣。
山近地宜竹，溪清岸有泉。
官閒時訪古，餘韻故依然。
送零陵賈使君二首·其二
作者：張栻
朝代：宋

孝友傳家法，如君好弟兄。
祇應推此意，便足慰民情。
間歲仍艱食，新書督勸耕。
想今瀟水畔，惟日望雙旌。
送韓宜州
作者：張栻
朝代：宋

頃年未識宜州面，已信諸賢品藻公。
幕下從容逢益友，胸中骯髒本家風。
一麾且與寬凋瘵，華髮應無慕勇功。
從古安邊須自治，人情初不間華戎。
送鮮于大任入成都幕
作者：張栻
朝代：宋

虜馬昔飲江，扁舟憶同騖。
翁方爲國謀，客以名義故。
安危匪前料，得失渠異趣。
淮壖渺風雪，王事有程度。
息偃多在床，君車不停駐。
初無作難色，所立詎愆素。
嗟我吳門別，風木歲徂暮。
相逢復湘城，往事忍回顧。
獨餘後凋心，特立凜不懼。
莫邪雖云利，寧作囊錐露。
善藏要有待，小試隨所遇。
終無缺折虞，豈但走狐兔。
吾州得良牧，民力或可裕。
本根頼封殖，彊索費調護。
從容試長思，取急無窘步。
作別忽草草，懷抱復誰付。
他時下瞿唐，訪我林下屨。
儻於功名餘，更講末後句。
送黄子默
作者：張栻
朝代：宋

元祐不復見，太史今諸孫。
人物尚論世，典刑故猶存。
酣歌拓金戟，三年佐雄藩。
超然車馬中，高韻獨孤騫。
永懷白鷗盟，修竹滿故園。
得句見眉睫，外慕何足言。
顧以感知己，跋馬向修門。
朝開英俊途，王度待討論。
小試翰林手，乘槎薄崑崙。
我懶卧衡麓，秋風擷蘭蓀。
交遊歎益落，拭目看騰掀。
軒冕豈足貴，政爾名義尊。
執手念相聞，此意古所敦。
遊南嶽風雪未已决策登山用春風樓韻
作者：張栻
朝代：宋

人言南山巔，煙雲聳樓觀。
俯瞰了坤倪，仰攀接天漢。
勇往愧未能，長吟湘水畔。
茲來渺遐思，風雪豈中斷。
行行重行行，敢起自畫歎。
我聞精神交，石裂冰可泮。
陰沴驅層霄，呆日麗旭旦。
决策君勿疑，此理或通貫。
遊惠山
作者：張栻
朝代：宋

茲泉幾歲月，復此慰渴心。
諒惟獨鍾秀，源委來何深。
在昔抱幽獨，邂逅逢賞音。
希聲聽者難，至味乃可尋。
兀坐正亭午，凉風度清陰。
於焉有深晤，三歎復微吟。
遊池州齊山
作者：張栻
朝代：宋

舊聞齊山勝，抱病來登臨。
蒼然俯平湖，秀出幾百尋。
穹石天與巧，修篁近成林。
高攀極巉巖，俯探窮窈深。
愛此堅貞姿，摩挲會予心。
憶行西湖岸，亦復多嶔崟。
頗恨人力勝，刻畫時見侵。
誰知醜石面，乃亦變孔壬。
何如榛莽間，屹立長森森。
天然抱幽獨，妙質逢賞音。
支筇到絕頂，孤亭指遥岑。
樊川有留詠，兀坐一長吟。
遊章華臺
作者：張栻
朝代：宋

楚國舊雄勝，荒臺今是非。
平川留宿潦，蕭寺掩斜暉。
木落秋聲急，天高鴈影微。
凄凉無處問，騎馬踏堤歸。
遊絲
作者：張栻
朝代：宋

遊絲浩蕩醉春光，倚頼微風故故長。
幾度鶑聲留欲住，又隨飛絮過東牆。
遊道場山次沈國錄韻
作者：張栻
朝代：宋

玻瓈盆外起千鬟，路入空濛紫翠間。
心遠最便天宇迥，眼明偏見野雲閑。
寒泉宰木留千載，清磬疎鐘度兩山。
我亦湘城三徑在，湖邊歸去洗塵顔。
遊靈岩
作者：張栻
朝代：宋

我登姑蘇臺，笑指前溪水。
水從具區來，古色映清泚。
明朝泛舟去，兩岸雜蘋芷。
縈紆知幾曲，舉目皆可喜。
稻熟千頃黄，秋入四山紫。
疎鐘度橫塘，青帘穿野市。
忽驚秀氣逼，突兀平地起。
飛閣出林顛，穹石滿山趾。
褰裳上深徑，鳴蟬聲聒耳。
木罅露遐觀，欲進足屢止。
梵宮開何年，金碧煥相倚。
上方納湖光，千里凈如砥。
中峯何亭亭，正爾當燕几。
沙闊鷗鷺微，水落魚龍徙。
雲遶闔閭邦，草迷于越壘。
琴臺俯香徑，不念前王侈。
茲山自古今，詎此能爲疻。
老松獨堅卧，根株互盤峙。
頹然閲滄波，愛此青未已。
我來三日留，幽事付行李。
領畧寧有窮，登臨聊可紀。
過上天竺寺
作者：張栻
朝代：宋

上竺諸天近，中林萬木低。
迥超塵世外，恍入雪山西。
忽漫參龍象，行將混鹿麋。
何年釋簪紱，於此獨幽棲。
過乖崖堂
作者：張栻
朝代：宋

平生乖崖公，及此拜仿像。
凜然風埃外，餘子避英爽。
憶公昔正色，抗論指邪枉。
念當絕其根，所畏日滋長。
晴空轟雷霆，下土走魅魍。
云何廊廟姿，半世江海上。
徒令治郡聲，迄今滿天壤。
論相危及公，亦豈坐倔彊。
嗟哉彼隘俗，利欲扼其吭。
聞公卓絕風，吐舌仍儻怳。
豈知古之人，事業係所養。
臨機隨手應，如爬適苛癢。
李侯亦高世，希蹤自疇曩。
萬里見丹青，高堂闢虛敞。
琅琅壁間記，讀者興慕仰。
我來歲云莫，霜林振餘響。
嘆息重徘徊，題詩詔吾黨。
過洞庭
作者：張栻
朝代：宋

城頭鷄一號，浩蕩風脚回。
篙師起相呼，牽帆上高桅。
我亦推枕聽，波浪聲轟豗。
窗間試一覘，萬頃銀山開。
附火且安坐，念此亦快哉。
良久天平明，已見金沙堆。
泊舟古廟底，喜色動輿臺。
我行正長夏，及此歲律摧。
通籍恨亡補，敢賦歸去來。
所至有何忙，妙處姑徘徊。
險阻元自平，鷗鳥亦不猜。
萬事有定理，渠謾費安排。
明朝上湘水，雪意正栽培。
行矣一杯酒，好在故園梅。
過湘潭劉信叔舊居有感
作者：張栻
朝代：宋

北渚留行客，東陵憶舊侯。
池蓮半枯折，風葉正颼飀。
事業留千載，英雄去一丘。
平生許國志，歲晚詎悠悠。
過胡文定公碧泉書堂
作者：張栻
朝代：宋

入門認溪碧，循流識深源。
念我昔此來，及今七寒暄。
人事幾更變，寒花故猶存。
堂堂武夷翁，道義世所尊。
永袖霖雨手，琴書賁丘園。
當時經行地，尚想語笑溫。
愛此亭下水，固若玻璃盆。
晴看浪花湧，靜見潜鱗翻。
朝昏遞日月，俯仰鑑乾坤。
因之發深感，倚檻更忘言。
過長橋
作者：張栻
朝代：宋

西風吹短髮，復此渡長橋。
木落波空闊，亭孤影動摇。
徘徊念今昔，領畧到漁樵。
儻有山中隠，憑誰爲一招。
過馬當山
作者：張栻
朝代：宋

千秋馬當廟，千尋獅子磯。
寒風起崖腹，慘澹含陰威。
孤帆駕巨浪，瞬息洲渚非。
忠信儻可仗，神理茲不違。
過高臺寺
作者：張栻
朝代：宋

著屋懸崖畔，開窗疊嶂秋。
半欹雲榭冷，不斷石泉流。
茗椀味能永，竹風聲更幽。
平生版庵老，得句似湯休。
過高臺獲信老詩集
作者：張栻
朝代：宋

蕭然僧榻碧雲端，細讀君詩夜未闌。
門外蒼松霜雪裏，比君佳處讓高寒。
道中景物甚勝吟賞不暇因復作此
作者：張栻
朝代：宋

支筇石壁聽溪聲，却看雲山萬疊新。
總是詩情吟不徹，一時分付與吾人。
道傍殘火溫酒有作
作者：張栻
朝代：宋

陰崖衝雪寒膚裂，野路燃薪春意回。
旋暖提壺傾濁酒，陶然絕勝夜堂杯。
道旁見穫者
作者：張栻
朝代：宋

腰鎌聲相呼，十百南畝穫。
婦持黍漿饋，幼稚走雀躍。
辛勤既百爲，幸此歲不惡。
王租敢不供，大室趣逋約。
雖云粒米多，未辦了升龠。
姑寬目前饑，詎有卒歲樂。
樂歲尚爾爲，一歉更何託。
書生獨多憂，何以救民瘼。
道間晚稻甚盛喜而賦此
作者：張栻
朝代：宋

我行自喜有勝事，夾道黄雲禾黍秋。
聞道今年罷和糴，老農卒歲儻寬憂。
醇叟崇道之喪未得往哭聞窀穸有期輒賦二章以相挽者·其一
作者：張栻
朝代：宋

慶席親賢胄，心知道義尊。
如何著閑處，終不近修門。
三載成長別，微言未細論。
人琴俱寂寞，風雨閉丘園。
醇叟崇道之喪未得往哭聞窀穸有期輒賦二章以相挽者·其二
作者：張栻
朝代：宋

晚歲渾無事，端居只自如。
冰霜澆塊磊，日月老籧篨。
山寺留題墨，晴窗罷卷書。
從今行嶽路，忍復過公廬。
采菊亭
作者：張栻
朝代：宋

陶公千載人，高標跨餘子。
豈無濟時念，歛蔭獨知止。
歸來卧衡門，無慍復何喜。
九日天氣佳，東籬擷芳蕊。
舉頭見南山，佳處政在此。
地偏心則遠，意得道豈否。
張侯謝銀魚，築室娛燕几。
小亭才尋丈，景物自新美。
頗聞雙瞳清，亦復强步履。
不妨數登臨，倚杖看雲起。
高詠悠然篇，飛鴻送千里。
重九日與賓佐登龍山
作者：張栻
朝代：宋

曉風獵獵笛橫秋，澤國名山九日游。
萬里煙雲歸老眼，千年形勢接中州。
丘原到處堪懷古，萸菊隨時豈解愁。
此日此心誰共領，朝宗江漢自東流。
重九陪詳刑護漕東西樓之集
作者：張栻
朝代：宋

獵獵西風滿角巾，登臨秋思與雲平。
山圍四野高低碧，江遶東城今古清。
莫恨寒花未堪摘，且忻樽酒得同傾。
政須客裏頻回首，細話家山此日情。
重陽前一日
作者：張栻
朝代：宋

九日明朝是，清樽强自開。
蕭蕭疎雨暗，滾滾大江來。
野菊閑無數，沙鷗靜不猜。
何須騎臺飲，此興亦悠哉。
金山
作者：張栻
朝代：宋

萬頃洪濤裏，巍然閲古今。
雲煙三島接，花木四時深。
亂石維舟住，西風倚檻吟。
朝宗知不斷，凄切此時心。
長沙歷冬無雪正月十日與客登卷雲亭望西山始見一白莫夜復大作竹聲蕭然是日坐上分韻得雲字
作者：張栻
朝代：宋

冬溫氣苦盭，玄冥未書勳。
薄雪殿餘臘，一夜收楚氛。
歡欣想農圃，潤澤到蒿芹。
我亦破曉出，喚客來卷雲。
蒼蒼西山樹，棲此萬鶴羣。
爽氣入病眼，幽懷愜前聞。
意到自舉酒，語多祇論文。
薄莫勢未已，飛花復繽紛。
還將蕭瑟聲，一一付竹君。
洗盞且更酌，清絕未酣醺。
長沙郡丞丁君挽詞
作者：張栻
朝代：宋

廉吏今尤重，朝家詔舉頻。
方看千里駕，忽盡百年身。
職業憂勞甚，遊從笑語真。
空令行路歎，沒後見清貧。
除夕登仲宣樓
作者：張栻
朝代：宋

懷土昔人志，傷時此日心。
長江霜潦凈，故國莫煙深。
訪古多遺恨，憑欄更獨吟。
細看前浦樹，生意已堪尋。
除夜立春
作者：張栻
朝代：宋

積雪陰難解，新梅凍未開。
誰知殘臘底，已報早春來。
一氣元無息，羣兒浪自猜。
短檠非守歲，百感政交懷。
陪安國舍人勞農北郊分韻得闌字
作者：張栻
朝代：宋

寒收花尚瘦，風靜江不湍。
元戎肅千騎，歷覽無留難。
好景要徐出，微雲故遮闌。
惟春布嘉惠，公豈樂遊觀。
龐眉八十老，扶杖來蹣跚。
去年幸一稔，何以報長官。
酌酒公自勞，得無有愁嘆。
嗟哉三章約，所貴簡且寬。
黄堂載清靜，自覺田里安。
須公出妙語，茲遊記不刊。
陪舍人兄過陳仲思溪亭深有買山卜鄰之意舍人兄預以顓壑見名因成古詩贈仲思
作者：張栻
朝代：宋

築居湘水濱，歲月亦已久。
寧知負郭東，勝處入君手。
回環烟塢深，有此溪十畝。
朝暾穿林薄，荷氣薰戶牖。
堂堂吾州牧，下馬喚賓友。
主人故喜事，一笑具殽䔩。
汲泉泛崇蓮，洗醆傾稚酒。
淋漓壁間書，自可傳不朽。
我獨留薄莫，并溪時矯首。
人言君不偶，此豈落人後。
觀君眉宇間，似亦挾所有。
隔溪更幽絕，古木蔭高阜。
却立望遥岑，四序列鍾卣。
買山吾計决，便欲剪榛莠。
居然顓一壑，豈羨印如斗。
未知鄰家翁，還肯見容否。
隔牆聞正父鄉飲甚樂偶畏風不預用前韻敬簡
作者：張栻
朝代：宋

元日忻晴色，新年祇舊心。
故人同客裏，鄉話自情深。
儘說成都酒，休爲楚澤吟。
相逢須痛飲，歲月易侵尋。
雨後同周允升登雪觀
作者：張栻
朝代：宋

一雨端能減百憂，肩輿徑上最高樓。
山容凈洗無窮碧，江水新添自在流。
已覺春隨花片老，不應身似賈胡留。
煙蓑風笠南山下，正好歸歟看麥秋。
雪中登樓分韻得未字
作者：張栻
朝代：宋

南州冬多溫，一雪已可貴。
今年臘三白，故足蘇品彙。
朝來并危欄，舉酒聊自慰。
翩翩著客衣，漠漠亂雲氣。
珪璧滿天地，造物初不費。
更邀二三友，晤賞見風味。
燭至僕尚更，酒苦飲亦既。
仍遣探梅花，已折南枝未。
靜江歸舟中讀書
作者：張栻
朝代：宋

南風駕小雨，羣山凈如沐。
吾歸及新凉，所歷慰心目。
軋軋柔櫓鳴，卧見山起伏。
推枕意悠然，還取我書讀。
平生領解處，於焉更三復。
老矣百念疎，但欲斯境熟。
向來五嶺游，日力半吏牘。
小心了官事，終覺媿惸獨。
世路自險夷，人情費追逐。
翩翩孤飛翼，息蔭望林麓。
韓廷玉築亭於官舍之旁園中故多梅會有飛雪予因題其扁曰梅雪蓋取少陵詩語而劉公貢父送劉長官掌廣西機宜嘗用此事有雪片梅花五嶺春之句今廷玉適爲此官于以名亭抑其宜也亭邊花木多吾弟定叟舊植故予首章及之·其一
作者：張栻
朝代：宋

城陰一徑自深窈，花木成行菊遶籬。
細說當時經始事，夢回春草費相思。
韓廷玉築亭於官舍之旁園中故多梅會有飛雪予因題其扁曰梅雪蓋取少陵詩語而劉公貢父送劉長官掌廣西機宜嘗用此事有雪片梅花五嶺春之句今廷玉適爲此官于以名亭抑其宜也亭邊花木多吾弟定叟舊植故予首章及之·其三
作者：張栻
朝代：宋

眼底風光正自佳，滯留何必歎天涯。
日長况是文書省，且與閑吟對落花。
韓廷玉築亭於官舍之旁園中故多梅會有飛雪予因題其扁曰梅雪蓋取少陵詩語而劉公貢父送劉長官掌廣西機宜嘗用此事有雪片梅花五嶺春之句今廷玉適爲此官于以名亭抑其宜也亭邊花木多吾弟定叟舊植故予首章及之·其二
作者：張栻
朝代：宋

南州要是梅開早，北客巡簷偏眼明。
一夜飛花來點綴，新亭而復得佳名。
題伏龍寺壁
作者：張栻
朝代：宋

少日憶曾到，歸途得小留。
回還山寺古，蕭瑟柿林秋。
道路情無那，琴書可細求。
從來士窮達，分付水悠悠。
題劉氏綠映亭·其一
作者：張栻
朝代：宋

凉葉翻翻不受塵，芒鞋藤杖及清晨。
開簾小放前溪入，澄綠光中獨岸巾。
題劉氏綠映亭二首·其二
作者：張栻
朝代：宋

鷺浴魚跳在鏡屏，摇青浮碧太鮮明。
牆東種得陰成幄，隔葉看來却有情。
題南臺寺
作者：張栻
朝代：宋

相望幾蘭若，勝處是南臺。
閣迥規摹穩，門空晝夜開。
回風時浩蕩，高嶺更崔嵬。
謾說石頭滑，支筇得往來。
題唐興寺湘江亭
作者：張栻
朝代：宋

寺廢蒼崖聳，江回遠岸明。
風霜摧翰墨，歲月老絲緡。
兀坐知茶味，閑行忘去程。
長哦伊水句，回首若爲情。
題城南書院三十四詠·其一
作者：張栻
朝代：宋

差差竹影連坡靜，細細荷風透屋香。
午寂睡餘聊隠几，人間何用較閑忙。
題城南書院三十四詠·其一〇
作者：張栻
朝代：宋

移得幽蘭幾本來，竹籬深處手栽培。
芬芳不必紉爲佩，月白風清取次開。
題城南書院三十四詠·其一一
作者：張栻
朝代：宋

今年少雨菊花遲，青蕊方開三兩枝。
但得悠然真意在，青山何處不相宜。
題城南書院三十四詠·其一七
作者：張栻
朝代：宋

並湖數畝新疏闢，便有魚兒作隊行。
我亦隨流浮小艇，晚凉細看縠紋生。
題城南書院三十四詠·其一三
作者：張栻
朝代：宋

鐃鼓喧豗十里城，人情正喜上元晴。
瘦筇獨立湖邊路，却有白鷗同眼明。
題城南書院三十四詠·其一九
作者：張栻
朝代：宋

化工生意源源在，靜處詳觀總不偏。
飛絮滿空春不盡，新荷貼水已田田。
題城南書院三十四詠·其一二
作者：張栻
朝代：宋

秋後冬前一月晴，小園佳處日經行。
半山木落樓臺露，幾樹霜餘橘柚明。
題城南書院三十四詠·其一五
作者：張栻
朝代：宋

曉來天氣便清新，獨倚闌干正暮春。
花落花開鶑自語，東風吹水細鱗鱗。
題城南書院三十四詠·其一八
作者：張栻
朝代：宋

無言桃李也成陰，葉底黄鸝自好音。
一縷爐煙清晝永，韋編卷罷短長吟。
題城南書院三十四詠·其一六
作者：張栻
朝代：宋

花柳芳妍十日晴，五更風雨送餘春。
莫嫌紅紫都吹盡，新綠滿園還可人。
題城南書院三十四詠·其一四
作者：張栻
朝代：宋

和風習習禽聲樂，晴日遲遲花氣深。
妙理沖融無間斷，湖邊佇立此時心。
題城南書院三十四詠·其七
作者：張栻
朝代：宋

山色頓清秋欲半，湖光更凈日平西。
凉風獵獵低荷蓋，歸翼翩翩度柳堤。
題城南書院三十四詠·其三
作者：張栻
朝代：宋

堦前樹影開還合，葉底蟬聲短復長。
睡起更知茶味永，客來聊共竹風凉。
題城南書院三十四詠·其三〇
作者：張栻
朝代：宋

睡覺西山月正平，荷香不斷曉凉生。
園中隻鶴知人意，已作金風警露聲。
題城南書院三十四詠·其三一
作者：張栻
朝代：宋

西風夜半摧炎暑，曉看雲橫天際秋。
時序轉移皆妙理，惟應及早戒衣裘。
題城南書院三十四詠·其三三
作者：張栻
朝代：宋

四面紅蕖鏡綠波，晚凉柰此野情何。
憑城更覺看山穩，入戶還欣得月多。
題城南書院三十四詠·其三二
作者：張栻
朝代：宋

新凉修竹意愈靜，初日芙蕖色倍鮮。
物態直須閑裏見，人情多向快中偏。
題城南書院三十四詠·其三四
作者：張栻
朝代：宋

殷雷終日在前山，風卷雲環意作難。
泊暮有懷空佇立，忽然飛雨到闌干。
題城南書院三十四詠·其九
作者：張栻
朝代：宋

秋風颯颯林塘晚，萬綠叢中數點紅。
若識榮枯是真實，不知何物更談空。
題城南書院三十四詠·其二
作者：張栻
朝代：宋

新竹成林蕉葉青，隔籬深處有蟬鳴。
晚凉更覺長堤靜，自遶荷花待月明。
題城南書院三十四詠·其二〇
作者：張栻
朝代：宋

野艇新成尋丈許，柳堤橘浦足周旋。
添蓬不但爲遮日，準擬乘凉聽雨眠。
題城南書院三十四詠·其二一
作者：張栻
朝代：宋

暮從別墅跨馿歸，風雨蕭蕭泥濺衣。
出門回首且按轡，細聽泉聲和式微。
題城南書院三十四詠·其二七
作者：張栻
朝代：宋

烏雲夭矯風作惡，雷奔電掣雨懸河。
須臾天宇復清霽，突兀西山紫翠多。
題城南書院三十四詠·其二三
作者：張栻
朝代：宋

疎竹蕭蕭正雨聲，眼中日影又還晴。
鈎窗燕坐夏將半，荷葉已香湖水清。
題城南書院三十四詠·其二九
作者：張栻
朝代：宋

北窗竹簟午陰凉，亦有清風到我旁。
還與陶公事同否，未妨諸子細商量。
題城南書院三十四詠·其二二
作者：張栻
朝代：宋

陰陰松竹影自轉，午枕無人到北窗。
何許狂風來動地，夢回波浪洶春江。
題城南書院三十四詠·其二五
作者：張栻
朝代：宋

亭畔薰風盡日凉，來從水面過新篁。
悠然但覺盈襟抱，千古虞絃意未央。
題城南書院三十四詠·其二八
作者：張栻
朝代：宋

朝陽初上藕花香，下馬虛亭一味凉。
山鳥自呼魚自樂，誰云身世可相忘。
題城南書院三十四詠·其二六
作者：張栻
朝代：宋

拍堤水滿草茸茸，盡日野航西復東。
欲去未須愁日暮，月明波面更溶溶。
題城南書院三十四詠·其二四
作者：張栻
朝代：宋

莫道閑中一事無，閑中事業有工夫。
閉門清晝讀書罷，掃地焚香到日晡。
題城南書院三十四詠·其五
作者：張栻
朝代：宋

凌晨騎馬路新凉，來挹湖邊風露香。
妙意此時誰共領，波間鷗鷺靜相忘。
題城南書院三十四詠·其八
作者：張栻
朝代：宋

湖邊小築喜新成，秋入西山照眼明。
不是厭喧來覓靜，四時光景本均平。
題城南書院三十四詠·其六
作者：張栻
朝代：宋

林塘過雨不勝秋，萬蓋跳珠寫碧流。
倚檻孤吟天欲暮，更穿芒屩上方舟。
題城南書院三十四詠·其四
作者：張栻
朝代：宋

新凉物物有精神，靜倚書窗聽雨聲。
忽憶子綦元未解，强分天籟太粗生。
題庾樓
作者：張栻
朝代：宋

南瞻廬阜北淮山，下有長江萬頃寒。
往事無邊隨去浪，西風有客傍闌干。
題曾氏山園十一詠·北山
作者：張栻
朝代：宋

南山煙雨霏，北山風露多。
衣沾非所惜，屨濕知如何。
題曾氏山園十一詠·君子亭
作者：張栻
朝代：宋

嘉蓮秉嘉質，解后逢賞音。
翁豈玩物者，寄意一何深。
題曾氏山園十一詠·吟風橋
作者：張栻
朝代：宋

橋邊風月佳，俯仰有餘思。
無忘履冰心，方識吟風意。
題曾氏山園十一詠·夕陽臺
作者：張栻
朝代：宋

日暮天無風，岸巾夕陽中。
回首發遐想，明月已升東。
題曾氏山園十一詠·尚絅堂
作者：張栻
朝代：宋

昔人爲己學，深旨妙隠微。
三復尚絅章，服膺願無違。
題曾氏山園十一詠·桃花塢
作者：張栻
朝代：宋

花開山與明，花落水流去。
行人欲尋源，只在山深處。
題曾氏山園十一詠·梅沼
作者：張栻
朝代：宋

寒梅只自芳，野水有餘清。
山空歲云暮，妙意相發明。
題曾氏山園十一詠·橘沜
作者：張栻
朝代：宋

我家湘水濱，年年賦徠服。
君家百畝田，晚歲千樹綠。
題曾氏山園十一詠·菊隠
作者：張栻
朝代：宋

不肯競桃李，甘心同艾蒿。
德人一題品，愈覺風味高。
題曾氏山園十一詠·蓼步
作者：張栻
朝代：宋

扁舟橫薄莫，渺渺蓼知秋。
家山有江湖，何必賦遠遊。
題曾氏山園十一詠·霜傑
作者：張栻
朝代：宋

種松苦難長，松長還耐久。
莫作目前思，但種門前柳。
題榕溪閣
作者：張栻
朝代：宋

寒溪澹容與，老木枝相樛。
其誰合二美，名此景物幽。
太史昔南騖，於焉曾少休。
想當下榻初，清與耳目謀。
品題得要領，亦有翰墨留。
我來訪遺址，密竹鳴鈎輈。
稍令舊觀復，還與佳客遊。
樹影散香篆，水光泛茶甌。
市聲不到耳，永日風颼颼。
所忻簿書隙，有此足夷猶。
平生丘壑願，如痼不可瘳。
雖知等喧寂，終覺靜理優。
更思濯滄浪，榕根浮小舟。
題淮陰祠
作者：張栻
朝代：宋

秦關昔先驅，南鄭豈淹久。
夜中丞相歸，平明印垂肘。
古來豪傑人，調度出窠臼。
登壇一軍驚，六合已在手。
從茲看廓清，指揮如運帚。
時艱思奇才，廟古酹樽酒。
出門望長淮，故國長稂莠。
風雲正慘澹，人事極紛糾。
拘攣儻無累，吾欲獻九九。
題湘潭丞黄子辯哦松軒
作者：張栻
朝代：宋

黄子官居多暇日，吟哦薄暮一窗中。
雖無㶁㶁循除水，但覺颼颼滿屋風。
題益陽清修寺
作者：張栻
朝代：宋

峯勢香爐直，溪流峽水潺。
居然一蘭若，喚作小廬山。
老木千崖表，孤亭萬竹間。
明朝問征路，回首白雲閑。
題福巖
作者：張栻
朝代：宋

擲鉢峯前寺，肩輿幾度來。
樓臺還舊觀，杉檜撫新栽。
湘水堂堂去，秋山面面開。
裴徊千古思，風壑有餘哀。
題邢使君釣隠
作者：張栻
朝代：宋

使君卜築占芳洲，短檻疎籬處處幽。
風月隨時供燕几，笑談終日在中流。
翩翩影落來賓鴈，漠漠寒生欲下鷗。
城市山林俱寓目，問君底處足消憂。
題雉山禊亭
作者：張栻
朝代：宋

一曲清江正可憐，隔江新竹露娟娟。
好風成我曲肱夢，起看飛雲度碧天。
題馬氏草堂復齋聽雪·其一
作者：張栻
朝代：宋

前鄰百鬼瞰高明，夜雨華榱歎昔人。
却愛君家鴻鴈集，還能葺理草堂春。
題馬氏草堂復齋聽雪·其三
作者：張栻
朝代：宋

平生求友人千里，永夜論心雪滿窗。
爲問蒲團聽修竹，何如一舸泛清江。
題馬氏草堂復齋聽雪·其二
作者：張栻
朝代：宋

今古茫茫浪著鞭，誰知聖學有真傳。
請君細誦復齋記，直到羲爻未畫前。
馬上口占
作者：張栻
朝代：宋

向來一雪壓霾昏，曉跨征鞍傍水村。
七十二峯俱玉立，巍然更覺祝融尊。
馬上舉韓退之語口占
作者：張栻
朝代：宋

擾擾人心隨渺茫，更於底處問穹蒼。
今朝開霽君知否，春到無邊花草香。
鶴
作者：張栻
朝代：宋

月底風前意味多，不妨佇立勝婆娑。
軒中君子知多少，遣汝乘軒看若何。
鹿鳴宴
作者：張栻
朝代：宋

從昔山川夸八桂，只今文物盛南州。
秋風萬里携書劍，春日端門拜冕旒。
聖世取才先實用，儒生報國豈身謀。
且看廷策三千字，爲寫平時畎畝憂。
默姪之官襄陽兩詩以送之·其一
作者：張栻
朝代：宋

默也相從久，吾心念汝多。
又爲江漢別，空覺歲年過。
氣習須消靡，工夫在講磨。
惟應介如石，人事易蹉跎。
默姪之官襄陽兩詩以送之·其二
作者：張栻
朝代：宋

潦雨彌旬月，予方念鞠窮。
子行何草草，別語又匆匆。
漢沔英靈在，江山今昔同。
未須登峴首，先合拜隆中。
齊山石壁間見林擇之題字緬懷其人賦此
作者：張栻
朝代：宋

平生子林子，一別今幾春。
寧知林壑中，忽見題墨新。
巉巉屹蒼石，恍若對其人。
徘徊不忍去，我懷誰爲陳。
自子來江東，相去亦已邇。
謂當復相逢，跂首日望子。
云何竟差池，又此隔千里。
憑高久佇立，飛鴻渺煙水。
龍孫竹生辰陽山谷間高不盈尺細僅如針而凡所以爲竹者無一不具予寘石斛中暮春生數筍森然可喜爲賦此
作者：張栻
朝代：宋

小竹如針能具體，方春茁筍更堪憐。
乾坤妙用無餘欠，隠几旁觀爲莞然。
一日復一日
作者：張耒
朝代：宋

一日復一日，炎凉行一周。
異鄉猶在望，白髮久生頭。
且看尋橦技，休懷失馬憂。
天公有至信，萬古一春秋。
一畝
作者：張耒
朝代：宋

一畝秋蔬半成實，竈突無烟已三日。
良人傭車斃車下，老婦抱子啼空室。
秋風九月天已寒，饑腸不飽衣苦單。
我身爲吏救無術，坐視啼泣空汍瀾。
一百五歌
作者：張耒
朝代：宋

山民歲時事莽鹵，猶知拜掃一百五。
平明士女出城闉，黄土岡前列尊俎。
篛包粉餌蒸野蔬，富家烹羊貧薦魚。
日暮肩輿踏風雨，江鄉人家無犢車。
插花飲酒山邊市，醉後歌聲動鄰里。
南人聞歌笑相尋，北人聞歌淚滿襟。
丁丑歲與德載相別辛巳復會於潁相視而歎仍蒙先惠佳句謹次韵
作者：張耒
朝代：宋

重入修門一見春，衰容仍是卧漳濱。
歸來未解纍囚服，揮去真同下坂輪。
痛飲久無連夜醉，白頭何啻二毛新。
□□□□□□□，□□□□□□□。
七夕歌
作者：張耒
朝代：宋

人間一葉梧桐飄，蓐收行秋回斗杓。
神官召集役靈鵲，直渡銀河雲作橋。
河東美人天帝子，機杼年年勞玉指。
纖成雲霧紫星衣，辛苦無歡容不理。
帝憐獨居無與娛，河西嫁與牽牛夫。
自從嫁得廢織紝，綠鬢雲鬟朝暮梳。
貪歡不歸天帝怒，謫歸却理來時路。
但令一歲一相見，七月七日橋邊渡。
別長會少知奈何，却悔從來歡愛多。
匆匆萬事說不盡，燭龍已駕隨羲和。
河邊靈官催曉發，令嚴不管輕離別。
空將淚作雨滂沱，淚痕有盡愁無歇。
我言織女君莫歎，天地無窮會相見。
猶勝姮娥不嫁人，夜夜孤眠廣寒殿。
七日晚同潘郎乘月到欒家觀鶴問石生羚羊角偶有之今早惠角一對良真是也吾藥遂成欣然作詩
作者：張耒
朝代：宋

昨宵風月好，携手得吾人。
南街訪老鶴，夜扣主人門。
入門未相見，清唳已可聞。
見我展雙翅，俯啄意甚馴。
訪藥偶有之，初尚疑未真。
今晨墮我前，獲此萬里珍。
披圖驗良是，入藥定有神。
望茲以試方，輔此老病身。
嗟我天所窮，一事百苦辛。
茲遊乃輒遂，造物良已仁。
因歌遂成詩，往調柯山君。
七月七日晚步園中見落葉如積感而作
作者：張耒
朝代：宋

東園久不到，落葉曲池平。
摇落遽如許，歲時真可驚。
衡茅望故里，漁釣寄餘生。
放逐逢艱歲，藜羹未敢輕。
七月六日二首·其一
作者：張耒
朝代：宋

月落暗蟲啼不休，五更白露曉悠悠。
西風是處將摇落，可但梧桐獨報秋。
七月六日二首·其一
作者：張耒
朝代：宋

雨洗秋城碧玉天，暮雲吹盡月娟娟。
寂寥誰是清宵伴，只有姮娥最可憐。
七月六日二首·其二
作者：張耒
朝代：宋

山川摇落雁南飛，想見橫汾鼓吹時。
得意劉郎猶歎老，蕭條宋玉故應悲。
七月六日二首·其二
作者：張耒
朝代：宋

積雨空階生綠衣，幽幽點點弄秋姿。
黄昏樓角看新月，還是去年牛女時。
七月十五日希古生日以詩爲壽
作者：張耒
朝代：宋

蒼顔白髮老祠官，邂逅淮揚一笑歡。
且可鯨吞巵滿酒，行看鶚立豸拏冠。
壽觴滿對秋風舉，生日欣逢伏暑闌。
閱世祝公松栢壽，從來霜雪不能寒。
七月十日雨炎暑頓解有感
作者：張耒
朝代：宋

空山風雨夕，微雨凄房櫳。
徂年兆摇落，感歎白頭翁。
謫居困炊玉，無田願年豐。
欲持一杯酒，旁舍慶老農。
烈日辭紈扇，高林墜晚風。
青燈夜齋靜，不睡獨聞蛩。
七言
作者：張耒
朝代：宋

飛鴻歸盡燕將還，亭院深沉人倚欄。
斜搭鞦韆寒食雨，已黄楊柳暮春寒。
密毬杏萼紅如糝，半落梅花香未殘。
人世年年非舊事，感時惟有淚汍瀾。
三伏暑甚七月八日立秋是日風作凉爽炎酷頓消老病欣然命酒成二詩·其一
作者：張耒
朝代：宋

西風吹淡白，窗戶含凄清。
炎凉一朝變，徂暑逝不停。
山堂曉瀟洒，病叟巾褐輕。
平時干雲樹，芳葉亦復零。
三伏暑甚七月八日立秋是日風作凉爽炎酷頓消老病欣然命酒成二詩·其二
作者：張耒
朝代：宋

苦熱逢三秋，西風颯然起。
金氣入草木，傷夷從此始。
盛極衰從之，循環固其理。
老翁復何事，新凉欣酒美。
三更
作者：張耒
朝代：宋

三更月暈合，定知明日雨。
開門已蕭颯，寒氣侵庭宇。
東風變淒凜，閉戶思室處。
頼茲尊有酒，細酌供燕語。
斗杓行指卯，雖寒能幾許。
惟應園林好，新霽千花吐。
三月一日馬令送花
作者：張耒
朝代：宋

未說潯陽別淚痕，江邊蘋芷不勝繁。
不知來歲在何處，又對新花憶故園。
插帽每慚輝白髮，飛香曾伴照清尊。
去年今日淮陽道，落絮殘紅正斷魂。
三月二十五日聞鵯鵊
作者：張耒
朝代：宋

雲夢澤南春欲還，柯山鵯鵊曉關關。
幽人夢覺殷勤聽，落月江風尚薄寒。
三月二十四日聞鶯
作者：張耒
朝代：宋

桃蹊李逕有埃塵，寂寂青陰蔽四鄰。
落月半窗幽夢斷，隔窗芳樹語鶯新。
忽忘身是三年客，便覺樓瞻二室雲。
佳境故人如一夢，懶將白髮望餘春。
三月十三日本約潘郎同游安園以雨不果因飲於家爲說宛丘木芍藥之盛作此篇
作者：張耒
朝代：宋

衝泥看花亦不惡，泥深三尺馬苦臞。
閉門且復與君飲，吟詩寫字樂有餘。
姚黄一枝說不盡，天姬帝子非世姝。
念君東坡守寂寞，春深窮巷堆枯榆。
三月十二日作詩董氏欲爲築堂
作者：張耒
朝代：宋

黄鳥聲中花已盡，綠楊風外日何長。
柯家山下有幽築，雲夢澤南飛故鄉。
老病裌衣猶怯冷，春深煮酒漸聞香。
本無智術爭榮辱，只鬭尊前身健强。
三月小園花已謝獨芍藥盛開
作者：張耒
朝代：宋

靄靄春日晚，寂寂新陰繁。
千紅與萬紫，盛極一時闌。
西堂晚芍藥，百萼乘露鮮。
紅妝諸美人，錦繡富春妍。
東風時過之，舞態低昂翻。
折贈懷溱洧，感之爲三歎。
三月晦日與客小酌
作者：張耒
朝代：宋

天教老景變芳菲，晨起衰翁換裌衣。
盡日綠陰鶯懶囀，有時芳草蝶爭飛。
最憐永日身無事，所歎佳時客未歸。
雖老清狂猶未減，憑春說與故園知。
三鄉懷古
作者：張耒
朝代：宋

清洛東流去不還，漢唐遺事有無間。
廟荒古木連空谷，宮廢春蕪入亂山。
南陌絮飛人寂寂，空城花落鳥關關。
登臨幾度遊人老，又對東風鬢欲斑。
三鄉道中遇雨
作者：張耒
朝代：宋

蕭蕭古道西風雨，慘慘黄昏匹馬行。
未遇功名莫嗟嘆，逢時更自憶平生。
三龕
作者：張耒
朝代：宋

萬穴列巖壁，三龕獨雄夸。
封山鑿其骨，開像儼且呀。
悲哉輕人功，不計歲月賒。
像成竟何補，國破荒蓬麻。
悠悠清伊水，去去縈山斜。
晚渚栖暝鷗，夕波戰餘霞。
陵谷良未遷，古今如轉車。
應有千年鶴，歸顧如咨嗟。
上元三絕·其一
作者：張耒
朝代：宋

清晨謁帝大明宮，拜賜歸來夜過中。
一夢十年身老矣，山城風月作過從。
上元三絕·其三
作者：張耒
朝代：宋

江邊燈火似秋螢，哀怨山歌不可聽。
自怪今春牢落甚，禪房止酒讀黄庭。
上元三絕·其二
作者：張耒
朝代：宋

沽酒壚邊人若市，算商亭下浪連天。
張君官况今如此，豈有工夫作醉眠。
上元家飲值文安君誕辰
作者：張耒
朝代：宋

新正值家節，時雨霽良宵。
林坰敞梵剎，香烟霾白毫。
士女傾都出，夾路輪蹄驕。
誰能衡茅下，寂寞守無聊。
載御芳蘭饌，無辭玉色醪。
况值私庭慶，祝壽比蟠桃。
上元後步西園
作者：張耒
朝代：宋

物態欣欣換舊年，收燈城市却蕭然。
風光欲到冰霜樹，日月初回雨露天。
近水遠山情脈脈，碧雲芳草思綿綿。
酬春欲辦千缸酒，灑掃花前作醉眠。
上元思京輦舊遊三首·其一
作者：張耒
朝代：宋

萬雉春城逼絳霄，上元雕輦盛遊遨。
遲遲瑞日低彤傘，焯焯榮光上赭袍。
雲捲朱簾開綵雉，山盤玉闕枕仙鰲。
長安一別將華髮，溪竹山城夜寂寥。
上元思京輦舊遊三首·其三
作者：張耒
朝代：宋

隨計當年寄玉京，一時交結盡豪英。
倒觥凌亂迷籌飲，醉帽敧斜並轡行。
仕路飛騰輸俊傑，山城憔悴感功名。
佳晨强酌清樽酒，寒竹蕭蕭月正明。
上元思京輦舊遊三首·其二
作者：張耒
朝代：宋

九門燈火夜交光，羅綺風來撲面香。
信馬恣穿深柳巷，隨身偷看隔簾妝。
身居薄宦安知樂，心逐流年暗減狂。
留滯山城莫嗟歎，貂蟬從古屬金張。
上元日駕回登樓二首·其一
作者：張耒
朝代：宋

紫霧氛霏閶闔開，團團明月上天來。
香車百兩天街晚，清蹕一聲仙仗回。
燈隔畫簾時閃爍，風穿高幕故徘徊。
太平日久多閒暇，簪笏從容侍燕杯。
上元日駕回登樓二首·其二
作者：張耒
朝代：宋

長街十二遠相通，閶闔峨峨彩霧紅。
天白華燈交皓月，樓寒朱幕蕩春風。
車頭笑語歸時醉，城下傳呼夜向中。
自古長安多樂事，周南留滯意何窮。
上元旦早起贈同遊者
作者：張耒
朝代：宋

夜來人散殘更月，曉陌空存舊車轍。
彩燈城市已春風，寒木人家猶臘雪。
强起相逢酒未醒，殘膏宿火尚熒熒。
歸來更拂障泥錦，重約黄昏信馬行。
上元都下二首·其一
作者：張耒
朝代：宋

淡薄晴雲放月華，晚粧新暈臉邊霞。
管弦樓上爭沽酒，巧笑車頭旋買花。
上元都下二首·其二
作者：張耒
朝代：宋

驕馬金鞭白面郎，雙鬟小女坐車箱。
輪聲轆轆歸何處，留得紅籠絳蠟香。
上巳日洛岸獨遊寄陳永寧
作者：張耒
朝代：宋

風雩感賢游，嘉節偶乘興。
人稀好鳥語，麥秀春野靜。
澄波漾清洛，游子渡明鏡。
南山夜來雨，雲日淡相應。
解鞍憩高柳，覽物動新詠。
優游徒侶喜，豐熟蔬果盛。
官閑省文檄，俗古少喧競。
乘閑輒獨游，茲焉樂吾性。
上文潞公生日
作者：張耒
朝代：宋

盛德元勳絕等倫，麟符虎節冠宗臣。
靈椿上古身千載，一柱明堂力萬鈞。
伐叛豹韜威尚凜，刊名金鼎鑄來新。
風謠四海占賢相，笑咏山川是主人。
萬里山河供氣概，九秋鵰鶚入精神。
光華稷契無窮譽，强健喬松不老身。
坐鎖熊羆瞻繡衮，燕居松鶴伴綸巾。
只應便是神仙事，方丈蓬萊却未真。
上方
作者：張耒
朝代：宋

足躡青玉磴，躋攀不知勞。
回頭瞰木杪，始覺所歷高。
孤鳥去滅沒，奔溪深怒號。
白日當畫梁，青雲送微飈。
坐久神慮平，微凉清骨毛。
但警塵垢容，俯仰近赤霄。
古壁有遺字，昔人嗟寂寥。
南風不知暑，古木常蕭蕭。
上方僧
作者：張耒
朝代：宋

不下上方地，夜禪心慮冥。
三更風雪暗，一點佛龕燈。
持鉢呪潭水，鬼神拳跪聽。
上皇龕
作者：張耒
朝代：宋

升危躡石梯，已覺毛骨異。
玄龕剖山腹，六月霜雪至。
佛臺磨青瑶，紺滑不留水。
巍巍數天人，蒼玉刻冠佩。
老僧拂高崖，上有昔人字。
國都已蕭瑟，山澤隠遺事。
西軒俯空闊，晝夜納蒼翠。
卜築莫後時，林中有餘地。
下崿嶺
作者：張耒
朝代：宋

陰風吹我衣，左右入石壁。
石色寒更青，蕭蕭響枯櫪。
深行方慘淡，路盡兩崖闢。
羣山岔然來，千里平若席。
茲惟東周壤，氣象雄萬國。
山河拱別都，自古帝皇宅。
轘轅天設險，坐制萬夫力。
周公卜遷鼎，彼肯事無益。
天寒僮僕愁，歲晚霜霰逼。
緬思垂堂戒，攬轡三歎息。
下春風嶺
作者：張耒
朝代：宋

東歸已過春風嶺，度盡千山路漸平。
人事水泡能幾日，流光駒隙却堪驚。
居人落落多新屋，行店依依認舊程。
世事飽諳身已老，區區來往笑浮生。
下直
作者：張耒
朝代：宋

留住長安鬢已絲，宮廊還見落梅飛。
暮雲疏雨蒼龍闕，不惜障泥策馬歸。
不出偶成二首·其一
作者：張耒
朝代：宋

老人杖履一茅亭，花謝西園不復扃。
翠被一方都蓋覆，紅妝數子尚娉婷。
可憐鶯蝶狂都歇，頗覺風雲意有營。
聞說陂田雨三尺，遠城釃水種春秔。
不出偶成二首·其二
作者：張耒
朝代：宋

結茅亭下小池新，積雨通溝灧晚春。
風掠塵埃出明鏡，影吞林木卧青雲。
泥中蘋藻生無數，江上鵁鶄坐得聞。
太液漸臺深斗極，乘閒杖履得相親。
不寐
作者：張耒
朝代：宋

荒庭雨多秋草侵，秋蛩相語秋夜深。
草蟲暗飛羽格磔，星河影高天淡白。
騷人多懷夜不眠，老松微吟風颯然。
山川浩蕩何日還，晚空漫漫白露寒。
不雨
作者：張耒
朝代：宋

齊安一郡雨不足，稻畦土堅不入穀。
城中赤日風吹沙，老鴉銜火燒竹屋。
百尺長繩抽井底，井中泥滓多於水。
潭邊龍祠懸紙錢，誰令霹靂驚龍眠。
中秋夜酌
作者：張耒
朝代：宋

一片秋天碧萬尋，月華初上水沈沈。
遣愁不用先愁醉，更看清光到夜深。
中秋無月戲呈希古年兄
作者：張耒
朝代：宋

放逐江湖一釣舟，蕭條故國又逢秋。
炎凉始信來如舊，歲月相催逝不留。
日落千蛩喧戶牖，風高一雁下汀洲。
地無積潦蟾華好，誰買新醪作夜遊。
久不見潘十作詩戲之聞其別墅晚稻稍收
作者：張耒
朝代：宋

誰云世不容吾道，自是窮常逐我曹。
未能下帷授老子，且復痛飲讀離騷。
雨多園圃一慘淡，秋霽山川開泬寥。
裹飯送君吾豈敢，黄雲𥝧稏連東皋。
久陰忽晴作詩寄秬秸時二子沿幹在陽翟鎮
作者：張耒
朝代：宋

想爾扁舟野岸橫，久陰今旦喜晴明。
天寒野曠北風利，雲霽江渾春水生。
家近凍醪時可致，旅庖鳴雁足供烹。
東園早作歸來計，紅紫紛紛日向榮。
久雨
作者：張耒
朝代：宋

欹簷積雨苔生瓦，陋巷人稀泥及門。
坡下牛羊來遠墅，舍旁麻檾接荒村。
之天長會宿僧院
作者：張耒
朝代：宋

蕭條林下寺，客至解塵鞍。
雨過月逾白，夜深秋向寒。
老僧無俗累，愛客故盤桓。
之子靜相對，松風清石欄。
乍晴二首·其一
作者：張耒
朝代：宋

洗來桐葉晚青青，積雨闌干暗菌生。
牆角半傾苔暈合，蕭蕭風草一蛩鳴。
乍晴二首·其二
作者：張耒
朝代：宋

虹長飲雨川無滴，蘋末生風沼有波。
一掃烟雲不知處，夜天如水瀉銀河。
九日獨遊懷故人
作者：張耒
朝代：宋

故人分散在天涯，九日登臨獨歎嗟。
人世光陰催日日，鄉閭時節自家家。
風烟滿眼臨秋盡，鼓角荒城送日斜。
取醉憑誰正烏帽，遣愁猶强插黄花。
九日登高
作者：張耒
朝代：宋

黄梨丹柿已催寒，一月西風積雨乾。
紺滑秋天稱行草，却憑秋雁作揮翰。
九月一日有作
作者：張耒
朝代：宋

怳怳日光薄，蕭蕭風葉吟。
今辰九月朔，秋物半侵尋。
頼有堂下菊，芬芳散浮金。
感茲摇落際，採擷慰孤斟。
木落見南山，池清照疏林。
翩翩短羽健，杳杳潜鱗深。
落漠苦無趣，屢空阻抽簪。
晴明躡吾屐，晚歲多重陰。
九月下旬有作二首·其一
作者：張耒
朝代：宋

今辰九月末，秋物能幾許。
翩翩風中葉，卷卷自飛舞。
餘姿不復妍，日夜逐塵土。
寥寥空枝高，但有寒鳥聚。
天時不汝留，變化竟誰主。
今古無奈何，悲歌徒自苦。
九月下旬有作二首·其二
作者：張耒
朝代：宋

慘慘歲云暮，寒日無停光。
況復陰晦多，景短重雲長。
梳頭坐清曉，朝飯熟黄粱。
官閑無事業，終日偃空堂。
經時不跨馬，門徑秋蕪荒。
惟有霜後山，當簾對蒼蒼。
九月十二日入南山憩一民舍冒雨炙衣久之
作者：張耒
朝代：宋

石棱如刀不容步，上挽垂藤下無路。
風寒雨滑徒旅愁，捨馬杖藜泥沒屨。
躋攀顛墜不容髮，目眩心寒驚反顧。
亦知垂堂有遺戒，身仰微官欲誰愬。
蕭蕭茅屋映絕壁，門外汩汩清泉注。
解衣就火不能暖，旋拾山薪伐溪樹。
山翁生未食醯醢，脫粟寒蔬度朝暮。
人間平地固不少，何用崎嶇守磨兔。
秋聲四起山靄夕，壞屋疏籬睡無處。
披裘結束相勸歸，過盡重雲下山去。
九月十八日夢中作聞雁詩
作者：張耒
朝代：宋

何日離燕磧，來投江上洲。
高鳴雲際夜，冷度雨中秋。
繒繳遠須避，稻粱寒未收。
春風歸翼便，容易一冬留。
九月十日菊花爛開
作者：張耒
朝代：宋

蕭條秋圃風飛葉，却有黄花照眼明。
已過重陽慵采擷，自嫌亦作世人情。
九月末大風一夕遂安置火爐有感二首·其一
作者：張耒
朝代：宋

謫官兩向黄州火，知是明年何處冬。
須信炎凉相代至，亦知榮辱到頭空。
怨咨莫起天公念，燕坐何妨佛理通。
更有牆邊一樽酒，能於愁面放春紅。
九月末大風一夕遂安置火爐有感二首·其二
作者：張耒
朝代：宋

風聲一夜下林端，遽作霜天十月寒。
三伏炎蒸不可過，北風栗烈亦何難。
人情何待常從緩，天令難移古不刊。
幸有布裘氈履在，雪深高卧更安閑。
九月末風雨初寒·其一
作者：張耒
朝代：宋

栗冽已戒候，陰淡達朝昏。
出門無所詣，幽齋誰與言。
塵埃羣書積，興至時一翻。
呼兒具棗栗，時亦頼芳樽。
老肌畏寒苦，幸此手足溫。
窗間有舊筆，得句時復援。
九月末風雨初寒·其二
作者：張耒
朝代：宋

愛此庭下菊，蕭蕭何及時。
郊原一秋暵，麥種待榮滋。
今年真有秋，禾菽實纍纍。
老農笑謂予，不復憫汝饑。
桑榆可析薪，秋風可夜吹。
晴明理罝繳，雉兔日已肥。
九江千歲龜歌贈无咎
作者：張耒
朝代：宋

靈龜千年口不食，以背負床飲其息。
吾家兩龜豈徒不食亦不息，壽與萬古無終極。
濟南晁君博物天地通，夜窺牛斗頗似晉司空。
指我兩龜有名字，大龜爲九江，小龜號千歲。
老龍洞庭怒，蕩覆堯九州。
禹咄嗟，水平流。
九江無波拍天浮，中有大靈背如丘。
南風吹楚澤，蓮葉清欲秀。
有物中作巢，一寸立介胄。
霞衣仙人鬢如霜，飲以南極之光芒。
丹顱老客不相見，飛渡東海巢扶桑。
邇來蟠桃枝，有子大如缶。
浮游輕于鳥，江海一回首。
青珊瑚柱碧瑶宮，水仙焚香吹作風。
朝戲蓮葉西，暮遊蓮花東。
秋風蓮子熟，歸去清江國。
小千歲，大九江，我久不見之，向君案前雙。
我謂晁君二物有似我與子，國有守龜吾子是。
燦然天下之寶器，黄金之縢紫瑶匱。
天王端冕史再拜，一逆二從定大事。
我身百無用，頗似千歲潜深淵。
不願人間貯金藉玉享富貴，但願寄身江上一葉之秋蓮。
萬物才不才，用舍不任天。
寄聲問晁君，然不然。
乞竹贈邠老
作者：張耒
朝代：宋

與君共一山，修竹居其間。
義當給兩家，潘子不得慳。
带甲十萬夫，不戰終日閑。
辱使支敝廬，令我愧滿顔。
代竹爲洗竹，義取洗益繁。
乞我萬之一，令君風月寬。
裒多以益寡，天道自古然。
詩成復自笑，詩禮資儒姦。
乞錢穆公給事丈新賜龍團
作者：張耒
朝代：宋

閩侯貢璧琢蒼玉，中有掉尾寒潭龍。
驚山作春山不覺，走馬獻入明光宮。
瑶池侍臣最先賜，惠山乳泉新破封。
可得作詩酬孟簡，不須載酒過揚雄。
乾明院門望江山懷淮陽城南步二首·其一
作者：張耒
朝代：宋

危臺寺東野水，春來柳色鵝黄。
江上滄波似屋，蛟龍作惡難量。
乾明院門望江山懷淮陽城南步二首·其二
作者：張耒
朝代：宋

憶昨淮陽把酒，目前惟欠山林。
江上雲岑千壘，何爲特地愁心。
予元祐六年六月罷著作佐郎除祕書丞是歲仲冬復除著作郎兼史院檢討復至舊局題屏
作者：張耒
朝代：宋

庭樹應如我，相逢益老蒼。
別來秋苦雨，但覺瓦松長。
予元豐戊午歲自楚至宋由柘城至福昌年二十有五後十年當元祐二年再過宋都追感存歿悵然有懷
作者：張耒
朝代：宋

宋玉臺前官樹林，十年孤客獨沾襟。
白頭青鬢隔存歿，落日斷霞無古今。
暮雲梁苑雁鶩暗，久泛吳船江海深。
閱世悲歡嗟老眼，呼兒取酒十分斟。
予向集賢殿試罷寓居京師嘗遊西岡錢昌武郎中之第時同會者河東柳子文與錢氏三子夏中予出京今纔半年而昔所共遊者或東或西有不知所之者古人所謂俯仰之間已爲陳迹者歟夫求昨日之我於今日終其身而不得而況偶然相值聚而旋散者歟追記春睡詩一首乃寓錢第所爲者
作者：張耒
朝代：宋

東風冷峭著衣寒，雲影深沉美睡天。
青杏園林花盡落，晚風吹雨濕鞦韆。
予官竟陵時李文舉嘗以事至郡同遊西禪剎陸子泉烹茶酌酒甚歡也今歲予移官齊安文舉自武昌渡江過我與之飲酒念西禪舊事相與慨然
作者：張耒
朝代：宋

此生放蕩隨羣動，一覺竟陵瀟洒夢。
江山喚我此中來，却愁風月無人共。
李侯年少能思我，朅來兩槳歸潮送。
不辭薄酒與君飲，坐覺西山夕烟重。
西禪舊遊已陳迹，壁間陸子塵生供。
石欄古井誰知味，只有松風自成弄。
愛君爲吏無俗韵，快誦離騷飲仍痛。
不嫌寂寞過我來，古縣年豐少爭訟。
二十三日即事
作者：張耒
朝代：宋

已逢娬媚散花峽，不怕艱危道士磯。
啼鳥似逢人勸酒，好山如爲我開眉。
風標公子鷺得意，跋扈將軍風斂威。
到舍將何作歸遺，江山收得一囊詩。
二十三日晨欲飲求酒無所得戲作
作者：張耒
朝代：宋

張君所欲一壺酒，百計經營卒無有。
夜來客至瓶已空，晨起欲飲還戒口。
努力忍窮甘寂淡，人間萬事如反手。
百壺一醉有底難，造物戲謔君須受。
二十二日立秋夜行泊林皇港二首·其一
作者：張耒
朝代：宋

蕭蕭晚風起，孤舟愁思生。
篷窗一螢過，葦岸數蛩鳴。
老大畏爲客，風波難計程。
家人夜深語，應念客猶征。
二十二日立秋夜行泊林皇港二首·其二
作者：張耒
朝代：宋

吳楚封疆接，東南澤國寬。
江流秋日盡，山對暮雲閑。
囊有離騷賦，頭餘騎省斑。
前秋聊把酒，一笑且開筵。
二十八日
作者：張耒
朝代：宋

憶昨秋風吹馬蹄，瓦關分袂涕交揮。
淮陽春物應如錦，猶在柯山送雁歸。
二月三日艤舟徐城戲呈戚郎
作者：張耒
朝代：宋

自嗟爲客久，羈旅過淮時。
雪野挑蔬瘦，霜天暖酒遲。
流年下坡轂，萬事一枰棋。
異日懷陳迹，孤舟近古祠。
二月二十一日東園桃李未開有感二首·其一
作者：張耒
朝代：宋

日慘東風正怒號，小園寂寂閉蓬蒿。
可能春色如人事，獨發玄都觀裏桃。
二月二十一日東園桃李未開有感二首·其二
作者：張耒
朝代：宋

寄語玄都觀裏花，饒君繁麗奪朝霞。
劉郎想到長安日，葵麥風前一歎嗟。
二月二日挑菜節大雨不能出
作者：張耒
朝代：宋

久將菘芥芼南羹，佳節泥深人未行。
想見故園蔬甲好，一畦春水轆轤聲。
二月五日折梅時經雨梅謝矣
作者：張耒
朝代：宋

江雲霮䨴未全開，東嶺微芒日色來。
獨犯輕寒踏春曉，殷勤更折雨中梅。
二月十七日欲招客飲而風霾不果有作
作者：張耒
朝代：宋

欲携佳客燕高堂，園館春風又作狂。
猶挾冰霜餘意氣，未分桃李好風光。
青山無頼藏雲岫，流水生波灧野塘。
不飲何妨還燕坐，閉門掃地獨焚香。
二月十五日
作者：張耒
朝代：宋

春風揚塵春日白，衡門向城人寂寂。
淮陽三月桃李時，街頭時有賣花兒。
老人卧穩起常晚，欲强出游心獨懶。
一尊美酒酬芳菲，老大不及年少時。
二月詞
作者：張耒
朝代：宋

滾風畫幕長廊靜，簾下人眠初日永。
嚶嚶不動採花蜂，夜來露重薔薇冷。
芳草長時寒食天，紅牆低處見鞦韆。
人家無事雞犬閒，日暮芳郊留醉眠。
二絕句·其一
作者：張耒
朝代：宋

幽窗老客寒無睡，長聽城樓曉角悲。
萬里滄溟初浴日，暗雞先向草間知。
二絕句·其一
作者：張耒
朝代：宋

衙齋無事雨初晴，山澤有容春向深。
何物東風吹不散，祇應多病謫官心。
二絕句·其二
作者：張耒
朝代：宋

歲陰慘澹不可出，竹榻地爐聊自安。
黄葉滿山籬落晚，北風吹雨濕荒寒。
二絕句·其二
作者：張耒
朝代：宋

茅簷斜日曉雞號，水滿陂塘薺麥高。
回首故園空悵望，東門歸路綠迢迢。
于湖曲
作者：張耒
朝代：宋

武昌雲旗蔽天赤，夜築于湖洗鋒鏑。
巴滇騄駿風作蹄，去如滅沒來不嘶。
日圍萬里纏孤壁，虜氣如霜已潜釋。
蛇矛賤士識天顔，玉帳髯奴落妖魄。
君不見銅駝陌上塵沙起，胡騎春來飲瀍水。
浮江天馬是龍兒，蹙踏揚州開帝里。
王氣高懸五百秋，弄兵老濞空白頭。
石城戰骨卧秋草，更欲君王分上流。
五更
作者：張耒
朝代：宋

歲事先教蟋蟀催，暮雲樓闕殷輕雷。
五更庭葉驚殘夢，知有清秋犯雨來。
京師廢宅
作者：張耒
朝代：宋

當道朱門白晝扃，高堂歌吹久無聲。
古窗積雨昏殘畫，朽樹經陰長寄生。
門下老人時灑掃，舊時來客歎平生。
艷姬驕馬知何處，獨有庭花春正榮。
京師阻雨二首·其一
作者：張耒
朝代：宋

深泥漫漫污后土，長安閉門三日雨。
頑雲不動風伯愁，飛電更相雷師怒。
陽烏力弱不自持，天漏已寬無石補。
麥蛾禾耳不足憂，當念爲魚救無禹。
京師阻雨二首·其二
作者：張耒
朝代：宋

大雨三日泥三尺，駿馬高車行不得。
我有蹇馿安敢騎，閉戶高眠朝至夕。
誰家高堂半夜秋，軟綺輕紈換絺綌。
朱門樂事無時無，爾自賤貧空太息。
人家
作者：張耒
朝代：宋

人家依古木，雞犬亂山深。
積雪暗猶壯，寒雲晚易陰。
斷荷欹凍水，孤月戰風林。
稍稍栖烏定，饑啼何處禽。
今旦
作者：張耒
朝代：宋

今旦寒氣至，晨坐進一杯。
一杯未能已，三酌竟空罍。
我有胸臆事，欲言誰使陪。
往往中夜歎，鬰結無由開。
頼此樽中君，破悶有後來。
時時從之遊，報我以歡咍。
古國多寒肴，老妻治炮煨。
誰云一日富，此價萬瓊瑰。
今早將飲酒聞鶯有感
作者：張耒
朝代：宋

蕭條古蘭若，春日等閒斜。
唧唧初聞燕，怱怱又過花。
舊遊都似夢，到處即爲家。
把酒聽鶯處，羈懷感歲華。
他鄉
作者：張耒
朝代：宋

春寒客古寺，草草過鶯花。
小榼供朝酒，溫爐煮夜茶。
柏庭鳴曉吹，樓角麗朝霞。
莫嘆萍蓬迹，心安即是家。
他鄉
作者：張耒
朝代：宋

身寄他鄉遠，心驚土俗殊。
閭閻諱冠带，子弟笑詩書。
韓國縱橫後，商頑習尚餘。
幾時東去棹，笑膾楚鄉魚。
代人上潁川韓端明生日
作者：張耒
朝代：宋

實歷休明運，金貂將相門。
産材皆巨植，流慶出深源。
世仰風規舊，公膺戩穀繁。
人間見麟鳳，天路引鵬鯤。
諸老推淵懿，英儒伏討論。
韋平家學盛，黄綺帝師尊。
天步開華旦，離明照厚坤。
曳裾趨法從，操筆代王言。
諫說傾朝聽，公忠報主恩。
高風何凜凜，讜議在元元。
夷險千途歷，清明一志存。
寶圭純不琢，秋漢闊無渾。
鳴佩登書殿，均勞鎮輔藩。
洪樞歸少第，玉節對元昆。
臘報新春近，陽生厚地溫。
當年占夢寐，此日降璵璠。
賀宴開瑶席，陳庭列壽尊。
簪纓羅盛族，蘭玉立諸孫。
霜鶴寒逾健，岩松老更蕃。
人祈賢相雨，國倚太師垣。
留滯瞻雲館，飛馳有去魂。
微官守山邑，無路走賓軒。
中外心方注，君臣契已敦。
佇觀登輔弼，飛潤及孤根。
代嘲
作者：張耒
朝代：宋

過作拋人去，非真我獨知。
如何立不定，却有獨來時。
代贈
作者：張耒
朝代：宋

洞房飛香作春霧，仙人勸酒香中語。
明眸第二紫雲娘，鶯學歌聲柳如舞。
蹙眉長歌澧有蘭，銀鈎請君春草篇。
繁弦高張燭燒夜，玉壺未盡參在天。
春泥雪消淮上路，東風浪頭驚客艣。
惱公舊事幾夢魂，過眼相逢一風雨。
黄流清洛上天漢，吳山洞庭藏水府。
謾題詩句寄歸舟，江口風狂那得渡。
以病在告寄楊器之
作者：張耒
朝代：宋

飲冷寒中不自知，故應病骨易尪羸。
老人素懶何妨病，太守兼容得自私。
雨汗欺風元自濕，火雲挾日故行遲。
江樓清絕真孤負，正是齋居禁酒時。
仲夏
作者：張耒
朝代：宋

雲間趙盾益可畏，淵底武侯方熟眠。
若無一雨爲施澤，直恐三伏便欲然。
算商酤酒有底急，束带坐曹真欲顛。
平生不解作熱客，且復飽食窺陳編。
仲春苦雨
作者：張耒
朝代：宋

仲春乃積雨，和景良未舒。
園林阻幽步，塊坐守溫爐。
中庭下水鳥，隙地長寒蕪。
流紅委花外，渟碧漲池餘。
商羊未悔禍，椒醑屢傳巫。
豈惟政無補，多慚誠未孚。
農事滯南畝，土功隳敗圩。
悠哉欲何奈，濁酒且爲娛。
任仲微閱世亭
作者：張耒
朝代：宋

志士抱奇策，常苦不得伸。
及其利害出，倏已亡其人。
今古同此恨，愚智竟誰分。
哀哉老任公，英魄久已淪。
惟餘亭下柏，閱世盤深根。
紛紛凡草木，幾變秋與春。
朝菌與蟪蛄，盡死我獨存。
任公不及見，見其賢子孫。
請君利斯奇，仍復大其門。
任左藏挽詞
作者：張耒
朝代：宋

人也隠君子，一官聊自閒。
誰能學管庫，竟爾死茅菅。
良璞不易剖，大弨終不彎。
惟應太史錄，他日出名山。
伏暑日唯食粥一甌盡屏人事頗逍遙效皮陸體
作者：張耒
朝代：宋

烈日炎風鼓大爐，籐床瓦枕閉門居。
屏書居士持齋日，掛壁禪僧問法圖。
鄰汲滿携泉似乳，新舂旋糴米如珠。
飽餐饘粥消長夏，況值饑年不敢餘。
休日不出
作者：張耒
朝代：宋

久厭衣冠塵土浸，賜休何苦馬駸駸。
窮冬積雪春不雨，昨日殘紅今綠陰。
却掃不知門外事，安禪深得靜中心。
讀書陶令非求解，禁酒揚雄不待箴。
休日不出聞西池遊人之盛
作者：張耒
朝代：宋

三日春風塵漲天，溝泥愁污破鞍韉。
掃門靜閉無來客，隠几深居學坐禪。
薄雨掠塵時點點，細蟾窺夜獨娟娟。
都人解與殘春競，半在西池聽管弦。
休日同宋遐叔詣法雲遇李公擇黄魯直公擇烹賜茗出高麗盤龍墨魯直出近作數詩皆奇絕坐中懷无咎有作呈魯直遐叔
作者：張耒
朝代：宋

休日不造請，出遊賢友同。
城南上人者，宴坐花雨中。
金貌散香霧，寶鐸韵天風。
鳥語演寶相，飯香悟真空。
尚書三二客，浄社繼雷宗。
黄子發錦囊，句有造物功。
握中一寸煤，海外千年松。
誰降午睡魔，賜茗屠團龍。
晁子卧城西，咫尺不可逢。
豈無坐中客，終覺少此公。
歸帽見新月，撲衫暮塵紅。
困眠有餘想，却聽寺樓鐘。
何斯舉惠酒
作者：張耒
朝代：宋

孟夏飲燒酒，窮居莫致之。
扣門聞好語，出應自披衣。
雙榼儼在門，使者前致詞。
斂衽受嘉貺，敬此旨且時。
且喜尊不燥，安得計淳漓。
但恐昧奇字，令人愧鴟夷。
何處春深好二首·其一
作者：張耒
朝代：宋

何處春深好，春深禪宿家。
茶爐寒夙火，佛案曉添花。
壞宅無妖火，通途有寶車。
院深人不到，幡影逐風斜。
何處春深好二首·其二
作者：張耒
朝代：宋

何處春深好，春深居士家。
荒園幾畦菜，環堵數株花。
自蠟登山屐，仍驅下澤車。
時時客問字，醉帽任傾斜。
余謫居齊安寓郡東佛舍而制不得逾歲今冬遂移居因遣秬秸料理新居作詩示之
作者：張耒
朝代：宋

孟冬寒氣至，北風羣木衰。
微霖墮簷瓦，老客卧先知。
二年蕭寺客，巾履忽復移。
誰令簡書畏，易此鷦鷯枝。
冥冥造化中，毫釐陰有司。
念此雖細事，亦非人所爲。
東窗頗明爽，洒掃吾遨嬉。
濁酒爲余辦，勿使歎空巵。
依韵和晁十七落花二首·其一
作者：張耒
朝代：宋

投老殷勤向物華，風前猶欲拾餘花。
更將夢逐殘紅去，遍入長安百萬家。
依韵和晁十七落花二首·其二
作者：張耒
朝代：宋

飛隨風雨落隨流，更有餘紅亦已休。
杳杳天涯春物盡，可憐鶯蝶不知愁。
依韵和晁十七見招之什
作者：張耒
朝代：宋

斷送春光酒萬壺，敢辭羸馬爲君驅。
桑田日暖鳩呼婦，楊柳葉深鶯哺雛。
詩冷有情尋水石，年豐無盜起萑蒲。
河陽潘令風騷客，醉倒樽前許我無。
依韵和范三登淮亭
作者：張耒
朝代：宋

身如客雁寄汀洲，北望休登王粲樓。
殘雪朔風驚歲晚，早梅新柳動春愁。
免遭斤斧甘無用，敢向波濤較善游。
奔走塵埃欲歸去，勒移恐作故山羞。
依韵奉酬慎思兄夜聽誦詩見詠之作
作者：張耒
朝代：宋

昔遇晁公淮水東，士衡已聽語如鐘。
五車講學知無敵，十載論文喜再逢。
古匣劍光疑鬼泣，夜天虎嘯有風從。
許侯破的由來事，杜老裁詩曉墨濃。
倉前村民輸麥行
作者：張耒
朝代：宋

場頭雨乾場地白，老穉相呼打新麥。
半歸倉廩半輸官，免教縣吏相催迫。
羊頭車子毛巾囊，淺泥易涉登前岡。
倉頭買券槐陰凉，清嚴官吏兩平量。
出倉掉臂呼同伴，旗亭酒美單衣換。
半醉扶車歸路凉，月出到家妻具飯。
一年從此皆閒日，風雨閉門公事畢。
射狐罝兔歲蹉跎，百壺社酒相經過。
倚聲製曲三首·其一
作者：張耒
朝代：宋

春絲惹恨鬢雲垂，媚態愁容半在眉。
早是思深難語別，可堪肌瘦不勝衣。
眼前有恨景尤速，門外無情車載脂。
自笑不如天上月，尊前猶有見郎時。
倚聲製曲三首·其三
作者：張耒
朝代：宋

山未高兮水不深，此情此意薄千金。
今朝酒伴雙垂淚，明夜燈前獨擁衾。
玉筯異時空見跡，麈犀千里亦通心。
桃源路絕無人到，應許劉郎再訪尋。
倚聲製曲三首·其二
作者：張耒
朝代：宋

不恨因緣不恨天，强持牙板向罇前。
陽關一曲動山月，別淚千行盈酒船。
薄命有情今已矣，傍人無意亦凄然。
願君學取梁間燕，秋去春來到妾邊。